ތ. ތިމަރަފުށީގައި ޤާއިމުކޮށްފައިވާ ފެނުގެ ޚިދުމަތް އިފްތިތާޙުކުރުމުގެ ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nތ. ތިމަރަފުށީގައި ޤާއިމުކޮށްފައިވާ ފެނުގެ ޚިދުމަތް އިފްތިތާޙުކުރުމުގެ ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު\n13 އޮގަސްޓް 2018، ރިފަރެންސް: PR-2018-67\nތިމަރަފުށީގެ ލޮބުވެތި ޢިއްޒަތްތެރި ރައްޔިތުން، ކައުންސިލްގެ މެންބަރުން؛\nއާދެ، މިއަދުގެ މި އުފާވެރި ހެނދުނުގެ ވަގުތު އަޅުގަނޑުމެން ތިމަރަފުށްޓަށް ތިޔަބޭފުޅުންނަށް މި ޒިޔާރަތްކުރި ކުރުމުގައި، ތިޔަބޭފުޅުންގެ އޯގާތެރިކަމާއި އިޙްސާންތެރިކަން، ތިޔަ ވިދާޅުވި އިސްތިޤްބާލުން އަޅުގަނޑަށް ދައްކަވައިދެއްވައިފި. އެކަމަށްޓަކައި ތިޔަ އެންމެ ބޭފުޅުން ތިޔަ އުފުއްލެވި ބުރަޔަށް ވަރަށް އިޚުލާޞްތެރިކަމާއެކީ މަރްޙަބާ ދަންނަވައި ޝުކުރު ދަންނަވަން.\nއާދެ، ތިމަރަފުށްޓަށް އަޅުގަނޑު މިއަދު މިއައީ ތިޔަބޭފުޅުންގެ އުފަލެއްގައި ބައިވެރިވާން. ތިންހާހެއްހާ އާބާދީ އުޅެމުންމިދާ ތިމަރަފުށީގައި، ތިމަރަފުށްޓަށް ބޭނުންވާ ގިނަ ކަންތައްތަކެއް، މިދިޔަ ސަރުކާރުތަކުގައި ފުދެމުން، ކުރެވެމުން ގޮސްފައި ހުރިކަން އަޅުގަނޑަށް ފާހަގަކުރެވޭ. އެހެންނަމަވެސް، މިއަދު އަޅުގަނޑު ތިޔަބޭފުޅުންނާ މި ބައްދަލުކުރީ ތިޔަބޭފުޅުންނަށް މިހާރު އެންމެ ދަތިވެފައި އޮތް އެއްކަންތައް ކަމުގައިވާ ފެނުގެ ނިޒާމު، ސާފު ރައްކާތެރި ބޯފެން، ތިޔަބޭފުޅުންނާ ހަމަޔަށް ފޯރުކޮށްދިނުމަށްޓަކައި، އަޅުގަނޑުމެން ސަރުކާރުން ކުރި މަސައްކަތް ނިންމައި، އޭގެ ފަސޭހަކަން ތިޔަބޭފުޅުންނަށް ލިބިދިނުމުގެ އުފަލުގައި ބައިވެރިވުމަށްޓަކައި ކުރި ދަތުރެއްގައި.\nމި ދަތުރު އިއްތިފާޤު މިވަނީވެސް ރިޔާސީ އިންތިޚާބަކާ ކައިރިވެފައި އޮތް ފޯވައްސެއްގައި. އެހެންވީމާ، ޝައްކެއްވެސްނެތްގޮތުގައި، އަޅުގަނޑުމެންގެ ދަތުރުތައް ކުރެވެމުންދާއިރު، ސިޔާސީ ވާހަކަވެސް އަޅުގަނޑުމެންގެ ރައްޔިތުންނާ ހަމަޔަށް އަންނާނެ. އެހެންނަމަވެސް، އަޅުގަނޑަށް މިއަދު ލިބޭ އުފަލަކީ ޙަޤީޤަތުގައިވެސް ތިމަރަފުށްޓަށް ބޭނުންވެފައި އޮތް މިފަދަ އަސާސީ ޚިދުމަތެއްގެ ފަސޭހަކަން، ތިޔަ ރައްޔިތުންނަށް ލިބޭ އުފަލުގައި، ތިޔަބޭފުޅުންނާއެކީ އެ އުފާ ޙިއްޞާކުރަން މި ރަށަށް އައުން.\nއާދެ، އަޅުގަނޑުމެން މި ރަށްރަށަށް އައިމާ، އަޅުގަނޑުމެންނަށް މި އިވިގެންދަނީ ރަށްރަށަށް ކުރެވިފައި ހުރި ކަންކަމާއި، އަދި އިތުރަށް ރަށްރަށަށް ބޭނުންވާ ކަންކަން. މިއަދުވެސް އަޅުގަނޑަށް އެނގޭ، މިރަށުގެ ރައްޔިތުންނަށް ދަތިވެފައި ހުރި ކަންކަމުގެ އިލްތިމާސް އަޅުގަނޑާ ހަމަޔަށް އަންނާނެކަން. އަޅުގަނޑުމެންގެ މެންބަރުންގެ ތެރެއިން، އަޅުގަނޑުމެންގެ ޕާޓީގެ މެންބަރުންގެ ތެރެއިން އަދި ކައުންސިލްގެ ފަރާތުން އަޅުގަނޑަށް، މިރަށަށް ބޭނުންވެފައި ހުރި ކަންކަމުގެ ވާހަކަ، އަޅުގަނޑު ދަތުރު ފެށްޓުމުގެ ކުރިންވެސް ވަނީ ކޮންމެވެސްވަރަކަށް އިޝާރާތް ކުރައްވާފައި.\nއެހެންވީމާ، މިކުރާ ކޮންމެ ދަތުރަކުން، ރަށްރަށަށް ކުރެވޭ ކޮންމެ ދަތުރަކުން އަދި މާލޭގައި ކޮންމެ ހިސާބެއްގައި ރައްޔިތުންނާ ބައްދަލުކުރިޔަސް، ރައްޔިތުން ދައްކަނީ ރައްޔިތުންނަށް ބޭނުންވެފައި ހުރި، ނުވެފައި ހުރި ކަންތައްތަކެއްގެ ވާހަކަ. އެއް ލަފްޒުން ދަންނަވާ ކަމަށްވަންޏާ، ރައްޔިތުން ބޭނުންވަނީ ޙާލަތު ރަނގަޅުކުރަން. އެ ލަފްޒަކަށް ތަރައްޤީ ކިޔައިފި ކަމަށްވަންޏާ، އެއީ ހަމަ އެންމެ ރަނގަޅު ކަމެއް. އެކަން ކޮށްދޭނެ މީހަކަށް ރައީސް ޔާމީން ކިޔައިފި ކަމަށްވަންޏާ، އެއަށްވުރެ އަޅުގަނޑު އުފާވާނެ.\nއެހެންވީމާ، ކޮންމެ ރަށެއްގައިވެސް މި ބޭނުންވަނީ ތަރައްޤީ. އަޅުގަނޑުމެންނާ ވާދަކުރައްވާ ބޭފުޅުން، އެހެންނަމަވެސް، އެބޭފުޅުން އެހާ ފަރިތަފުޅު އިޞްޠިލާޙެއް، ނޫނީ ފަރިތަފުޅު ކަމެއްނޫން މިއީކީއެއް. އެބޭފުޅުންގެ ވާހަކަފުޅު ގެންދެވީ، އަޅުގަނޑު މިހާތަނަށް މި ކުރަމުން އައި މަސައްކަތަށް އަޅުގަނޑުގެ ޓީމުން ރަށްރަށުގެ ފަސޭހައަށް، ރަށްރަށުގެ ރައްޔިތުންގެ ބޭނުމަށް ކުރަމުން އައި މަސައްކަތްތަކަށް ފާޑުވިދާޅުވަމުން. އާދެ، އެކަންކަންތޯ އެއީ ތަރައްޤީއަކީ، ކޮންކްރީޓުން މި ކުރެވޭ ކަންކަންތޯ ތަރައްޤީއަކީ؟ ހަމަ ސުވާލު ކުރައްވަމުން ގެންދެވި.\nމިހާރުވެސް މި ރަށަށް ބޭނުންވެފައި ހުރި، އެންމެބޮޑަށް ބޭނުންވެފައި ހުރި ކަންތައްތައް ދަންނަވާ ކަމަށްވަންޏާ، އޭގެތެރެއިން އެއްކަމަކަށް މިއޮތީ ހަމަ ތަރައްޤީގެ މަޝްރޫޢެއް. ވަރަށް ރީތި ބޮޑު އެއަރޕޯޓެއް. ބޮޑު ބިން ހިއްކައިގެން އެއޮތީ ހަދާ ނިމިފައި. ޝައްކެއްވެސްނެތްގޮތުގައި، ތ. އަތޮޅުގެ ރައްޔިތުންނަށް، ޚާއްޞަކޮށް، ތިމަރަފުށީގެ ރައްޔިތުންނަށް ފަސޭހަތަކެއް ލިބިގެންދާނެ. އެކަމަކު މި އެއަރޕޯޓުގެ ބޭނުން ފުރިހަމަގޮތުގައި ހިފާކަމަށްވަންޏާ، އަޅުގަނޑުމެން އެބަޖެހޭ ހަމަ ޓޫރިޒަމްގެ ވާހަކަވެސް ދައްކަން. މި ހިސާބުގަނޑުގައިވެސް، މި ރަށުގައިވެސް ހަމަ ޓޫރިޒަމްގެ ވާހަކަ ދައްކަން އެބަޖެހޭ. ޓޫރިޒަމްގެ ޖާގަ، ގެސްޓްހައުސް ހެދުމުގައި، ސިޓީހޮޓާ ހެދުމުގައި މިތާ އޮތްކަން އަޅުގަނޑަށް އެބަ އެނގޭ. ހަމަ މި ރަށުގައި އެބައޮތް، ބައެއް ބާއްވާފައި ކޮމަރޝަލް ޑިވެލޮޕްމަންޓަށް. އަދި މިރަށުގެ ރައްޔިތުން ބޭނުންފުޅުވާ ކަންކަމުގެ ތެރޭގައި، ހިކިގެން ގޮސްފައި އޮތް ބޮޑު ބިމުގެ ލޭންޑްޔޫސް ޕްލޭނެއް ނިމިގެން ރަށުން ގޯތި ދޫކުރުމުގެ ޝައުޤުވެރިކަން ހުރިކަންވެސް އަޅުގަނޑާ ހަމަޔަށް އޮތީ އައިސްފައި.\nއަޅުގަނޑު ދަންނަވާލަން ބޭނުންވަނީ، ވަރަށް ބޮޑު ބިން ހިކިގެން ނިމިގެންދާއިރު، އެއަރޕޯޓުން، އަޅުގަނޑުމެން މިހާރު މި ޖަލްސާ ކުރަމުންދާ މިހިސާބަށް އަންނައިރު، ބަނދަރާ ހަމަޔަށް މި އަންނައިރު، މި އޮތް މަގު ހެދިފައި އޮތްނަމަ، ތިމަރަފުށީގެ ރައްޔިތުންނަށް ވަރަށްބޮޑުތަން ފަސޭހަވެގެންދާނެ. މި މަގަކީ، ދެންމެ އަޅުގަނޑުމެން ހިސާބުތަކެއް ކޮށްފީމު. ހައުސިންގ މިނިސްޓަރު ހިސާބުތަކެއް ކުރައްވާފައި، އަޅުގަނޑު ކައިރީގައި އަދަދެއް ވިދާޅުވި. އަޅުގަނޑު ތިޔަބޭފުޅުންނަށް ދަންނަވާލަން ބޭނުންވަނީ، އިރާދަކުރެއްވިއްޔާ، މި އަހަރުގެ ތެރޭގައި ތިޔަބޭފުޅުންގެ މި މަގު ތާރުއަޅައި ރަނގަޅު ފެންވަރަކަށް ހަދައި ނިންމައިދޭނަމޭ.\nއަޅުގަނޑުމެންގެ މަގުހެދުމުގެ މަޝްރޫޢުގައި، އަޅުގަނޑުމެންގެ އާލާތްތައް، ސާމާނު އެކި ހިސާބުގައި އެބައުޅޭ. މިތަނުން ހަމަ މަސައްކަތެއް ނިމުނުހާ އަވަހަކަށް އިރާދަކުރެއްވިއްޔާ ތިމަރަފުށްޓާ ދިމާއަށް މިޞްރާބުޖަހާނަން. އިރާދަކުރެއްވިއްޔާ، ޝައްކެއްވެސްނެތްގޮތުގައި މިއަހަރުގެ ތެރޭގައި މި މަސައްކަތް ފަށްޓާނަން އަޅުގަނޑުމެން. މާގިނަ ވަގުތެއް ނުނަގާނެ. މިއީ ކިލޯ މީޓަރެއްހާ ރާސްތާ. މާގިނަ ވަގުތެއް ނުނަގާނެ މިކަން ކުރާކަށެއް.\nއެހެންނަމަވެސް، އަޅުގަނޑުމެންގެ ވާދަވެރިން މި ރަށްރަށަށް ވަޑައިގެންފައި، މިއަތޮޅަށް ވަޑައިގެންފައިވެސް އެބޭފުޅުންނަށް ފެނިވަޑައިގަންނަވާ މި ސަރުކާރުން ފަށްޓާފައި ހުރި މަޝްރޫޢުތައް. މި ސަރުކާރުން ފަށްޓާފައި ހުރި މަޝްރޫއުތަކާއި އަދި އެބޭފުޅުންނަށް ދެން އަމާޒުވެގެން މި އަންނަނީ އިތުރު ކަންކަން ކޮށްދެއްވާށޭ ދެންނެވީމާ، ހަމަ އެބޭފުޅުންގެ ޖަވާބަކަށް ވިދާޅުވަނީ، އެއްކަމަކަށް ވިދާޅުވެފައި އޮތީ، އަޅުގަނޑު ހަމަ ވަރަށް ފާހަގަކުރާ ކަމެއް. ދެން އުފާވެސްކުރަން. ޝުކުރުވެސް އަދާކުރަން. ރައީސް ޔާމީން ފަށްޓާފައި ހުރި މަޝްރޫޢުތަކުގެ ތެރެއިން މިހާތަނަށް ނުނިމިހުރި މަޝްރޫޢުތައް، ތިމަންނާމެން ވަރަށް އަވަހަށް ނިންމާލަދޭނަމޭ. އެހެންވީމާ، އެއީ ޝައްކެއްވެސްނެތްގޮތުގައި، ވަރަށް އުފާވެރި ޚަބަރެއް.\nއެކަމަކު އަޅުގަނޑު ދަންނަވަން ބޭނުންވަނީ، ރައީސް ޔާމީން ފަށްޓާފައި ހުރި މަޝްރޫޢުތައް ނިންމަން ރައީސް ޔާމީނޭ އެންމެބޮޑަށް ޝައުޤުވެރިކަން ހުންނާނީ. އެހެން ބަޔަކު ނޫނޭ. އެބޭފުޅުންނަށް، ދެންމެ ޠާރިޤުގެ ވާހަކަފުޅުގައި އެ ވިދާޅުވިގޮތަށް، އަދި އަޅުގަނޑުމެން ދިވެހިންނަށް ފެނިގެންދިޔަގޮތަށް، ތިން އަހަރެއްހާ ދުވަހުގެ މުއްދަތު ލިބިވަޑައިގެންނެވި. އެހެންނަމަވެސް، އެބޭފުޅުން އެކަންކަމެއް ނުކުރައްވާ. މިއަދު އެބޭފުޅުން މިއިން ކޮންމެ ތަނަކަށް ވަޑައިގެން، ތަރައްޤީގެ މަޝްރޫޢުތަކެއް ފެނި، ރައްޔިތުން މިހާރުވެސް އެ އިންތިޒާރު ކުރަނީ ހަމަ ރައީސް ޔާމީންގެ މޮޑެލްގެ ތަރައްޤީކަން އެބޭފުޅުންނަށް ހަމަ ހާމަކަން ބޮޑުގޮތެއްގައި ގަބޫލުކުރެވިއްޖެ. އެބޭފުޅުން އެ ގެންގުޅުއްވާ ކޮންސެޕްޓްގެ، ޖަޒީރާ ކޮންސެޕްޓަކީ ރައްޔިތުންނަށް އެހާ އަހުލުވެރި އެއްޗެއް ނޫންކަން، ރައްޔިތުން ގަބޫލުކުރޭ. އަދި އެބޭފުޅުންވެސް ގަބޫލުކުރައްވާ.\nއެހެންވީމާ، އެކަހަލަ ނިޒާމެއްގެ ތެރޭގައި ތިމާވެށްޓާ ރައްޓެހި އަދި ތިމަރަފުށި ކަހަލަ ރަށްރަށުގައި، މިސާލަކަށް، ނަރުދަމާ ބޭނުންވެފައި އޮންނަ ރަށެއްގައި ވެއްޖިއްޔާ، ނަރުދަމާގެ ކަންތައް ހަމަޖެހިގެންދާނީ އެ ވިދާޅުވިކަހަލަ ކޮންސެޕްޓެއްގެ ތެރެއިންކަން ކިހިނެއްކަން ނިންމާކަމަށްވަންޏާ، ހަމަ އެ ނަރުދަމާވެސް ޤާއިމުވެގެން މިދަނީ، ރައީސް ޔާމީން ރާއްޖޭގެ އެކި ހިސާބަށް މި އަޅައިދޭ ނަރުދަމާގެ ނިޒާމުގެ ތެރެއިން. ހަމަ އެ މޮޑެލް. ވޭމަންޑޫގައިވެސް އެކަހަލަ ކަމެއް ދިމާވި. އަޅުގަނޑު ދެން ދަތުރުކުރަން އޮތީ ވޭމަންޑުއަށް.\nއެހެންވީމާ، އެބޭފުޅުން އެ ވިދާޅުވާ ކޮންސެޕްޓްތަކުގެ ތެރޭގައި، ތަރައްޤީގެ މަޝްރޫޢެއްގެ ވާހަކަ ވިދާޅުވަންޏާ، ހަމަ މި ވިދާޅުވާންޖެހެނީ، އެއްކަމަކަށް، ރައީސް ޔާމީން ފަށާފައި ނުނިމި އޮތް މަޝްރޫޢެއް ވެއްޖިއްޔާ ނިންމައިދޭނަމޭ. ހަމަ މިއަތޮޅުގެ ރަށެއްގައި ވާހަކަފުޅު ދައްކަވަމުން ވިދާޅުވި، ބިން ހިއްކުމުގެ މަސައްކަތް ވަރަށްގިނަ ދުވަސް ވެއްޖެއޭ. އެހެންވީމާ، ތިމަންނާމެންގެ ސަރުކާރެއްގައި ވަރަށް އަވަހަށް ބިން ހިއްކައި ނިންމައިދޭނަމޭ. އެހެންނަމަވެސް، އާ ކަމެއްގެ ވާހަކައެއް ވިދާޅުވެފައެއްނެތް. ހަމަ އެ ވިދާޅުވަނީ ރައީސް ޔާމީން ކުރަމުންގެންދާ މަސައްކަތް ހަމައެގޮތަށް ކުރައްވާނަމޭ.\nކުރީގައި އަޅުގަނޑަށް އައި މައްސަލަތަކުގެ ތެރޭގައި މި އަންނަނީ، މިހެންހުރި ޝަކުވާގެ ތެރޭގައި، ތަރައްޤީތޯ ރައްޔިތުން ބޭނުންވަނީ. މި ރަށަށް އައިމާ ފުރަތަމަ މި ރަށުން ވިދާޅުވާ ކަންކަމުގެ ތެރޭގައި، އަޅުގަނޑަށް އެނގޭ، މި މަގުގެ ވާހަކަ އަންނަކަން. އަޅުގަނޑާ ހަމަޔަށް މިއޮތީ އައިސްފައި. އެހެންވީމާ، އިރާދަކުރެއްވިއްޔާ އަޅުގަނޑު ހަމަ ތިމަރަފުށީގެ ރައްޔިތުންނަށް ކަށަވަރުކޮށްދޭން ބޭނުންވަނީ، އިރާދަކުރެއްވިއްޔާ ހަމަ މި އަހަރުގެ ތެރޭގައި، އަޅުގަނޑުމެންގެ ސަރުކާރުން މިތާ މަގުހަދަން ފަށާނަމޭ.\nއެޔާއެކީ ދެވަނަ ވާހަކަޔަކަށް ދަންނަވާލަން ބޭނުންވަނީ، ތިމަރަފުށްޓަކީ ވަރަށް މުރާލި ރައްޔިތެއް ދިރިއުޅުއްވާ ރަށެއް. އަދި ތިމަރަފުށީގެ ރައްޔިތުންތަކެއް މާލެއާވެސް ވަރަށްގާތް. މާލޭގައިވެސް ވަރަށްގިނަ ބޭފުޅުން ދިރިއުޅުއްވަމުން ގެންދަވާ. އެހެންވީމާ، މާލޭގެ ކަންކަން ކުރުމުގެ ސްޕީޑަކީ ތިމަރަފުށީގެ ރައްޔިތުންވެސް އެއަށް އަހުލުވެރިވެފައި ހުރި ސްޕީޑް. ބާރަށް ކަންތައްތައް ކުރަން ތިމަރަފުށީގެ ރައްޔިތުންވެސް ބޭނުންވާނެ. ތިމަރަފުށްޓަކީ ތިންހާހެއްހާ އާބާދީ މިހާރު ހަމަވަމުންދާ ރަށަކަށްވާއިރު، މި ދެންނެވި ޚިދުމަތްތައް ފުދިގެންދާއިރު، ތަނަވަސްކަމެއް އޮތް ރަށަކަށްވާއިރު، ތިމަރަފުށީގެ ރައްޔިތުންވެސް ދެން އެންމެ ބޮޑަށް ބޭނުންފުޅުވާ ކަމެއް ކަމަށް އަޅުގަނޑު ކައިރީގައި ވިދާޅުވެފައި މިއޮތީ އޭ.ޓީ.އެމް.ގެ ޚިދުމަތް ހޯދުމަކީ ތިމަންނާމެން ބޭނުންވާ ކަމެކޭ.\nއަޅުގަނޑު ތިމަރަފުށީގެ ރައްޔިތުންނަށް ދަންނަވާލާނީ، އަޅުގަނޑުގެ މެނިފެސްޓޯ އިން ބައިބައި، އަޅުގަނޑު މި އަންނަނީ، ރަށްރަށަށް ކުރާ ޒިޔާރަތްތަކުގައި އިޢުލާނު ކުރަމުންނޭ. އަޅުގަނޑުގެ މެނިފެސްޓޯ، އެއް ފޮތެއްގެ ސިފައިގައި، އަޅުގަނޑުގެ އިދިކޮޅު ބޭފުޅުންނަށް، ނޫނީ ވާދަވެރިންނަށް ފެނިވަޑައިނުގަންނަވާތީ އެބޭފުޅުން ކަންބޮޑުވޭ. އެކަމަކު އެ އިންތިޒާރުގައި، އެ އުއްމީދުގައި އެބޭފުޅުން ތިއްބެވުމަކީ އެންމެ ރަނގަޅު ކަމެއްހެން އަޅުގަނޑަށް ހީވަނީ.\nރަށްރަށަށް އައިސް، އެ ރަށްރަށުގައި އަޅުގަނޑު ދެން ފަސް އަހަރެއްގެ ތެރޭގައި ކުރަން ބޭނުންވާ ކަންތައްތަކުގެ ވާހަކަ އަޅުގަނޑު މިދަނީ ޞަފްޙާއަކަށްފަހު ޞަފްޙާއެއް، މައުޟޫޢަކަށްފަހު މައުޟޫޢެއް، މަޝްރޫޢަކަށްފަހު މަޝްރޫޢެއް އިޢުލާނު ކުރަމުން. އެ މަޝްރޫޢުތަކާ ފައިހަމަކުރެވޭތޯ އަޅުގަނޑާއެކީ މަސައްކަތް ކުރައްވާ ވާދަވެރިން މަސައްކަތް ކުރައްވާކަން އަޅުގަނޑު އުފަލާއެކީ ފާހަގަކުރަން. އެހެންވީމާ، އިންތިޒާރު ކޮށްލައްވައިފި ކަމަށްވަންޏާ، މި މެނިފެސްޓޯވެސް ފޮތެއްގެ ސިފައިގައި ފެނިގެންދާނެ.\nއަޅުގަނޑު މެނިފެސްޓޯގެ ޞަފްޙާތައް އިޢުލާނު ކުރަމުން އައިއިރު، މާލީ ދާއިރާގެ ވާހަކަ ދައްކަމުން އަޅުގަނޑު ދެންނެވިން، އަޅުގަނޑުމެން އިރާދަކުރެއްވިއްޔާ، ބޭންކް އޮފް މޯލްޑިވްސްގެ ތެރެއިން، ކުރިއަށް އޮތް ފަސް އަހަރުގެ ތެރޭގައި، ރާއްޖޭގެ ގިނަ ދިމަދިމާއަށް އޭ.ޓީ.އެމް.ގެ ޚިދުމަތް ފޯރުކޮށްދޭނަމޭ. އަދި ބޭންކްގެ ބްރާންޗްވެސް ފޯރުކޮށްދޭނަމޭ. އޭގެތެރެއިން، ފަސް އަހަރުގެ ތެރޭގައި، އަޅުގަނޑު ދަންނަވާލިން، 2500، އެއީ ގއ. ގދ. އަށް، ދާދިފަހުން މިދިޔަ ހަފްތާގެ ތެރޭގައި އަޅުގަނޑު ކުރި ދަތުރުގައި ދެންނެވީ އެ ވާހަކަ. އާބާދީ 2500 ހަމަވާކަމަށްވަންޏާ، އޭ.ޓީ.އެމް.ގެ ޚިދުމަތްވެސް ލިބޭނެ ކަމަށް އުއްމީދު ކުރައްވާށޭ. މި ރަށުގައި އަޅުގަނޑު ދަންނަވާނީ، 2500 އަށްވުރެ އާބާދީ ބޮޑުވާތީއާއެކީ، އޭ.ޓީ.އެމް. އެއް ނޫނޭ، މި ރަށަށް ހަމަ ފުލް ބޭންކް ބްރާންޗެއްގެ ޚިދުމަތް އިރާދަކުރެއްވިއްޔާ ލިބިގެންދާނެއޭ.\nއެހެންވީމާ، މިއީ ޙަޤީޤަތުގައި ރައްޔިތުން ބޭނުންވެފައި ހުރި ތަރައްޤީ. މި ތަރައްޤީއާއެކީ ޢުމްރާނީ ތަރައްޤީ މި އަންނަނީ. މި ތަރައްޤީއާއެކީ ޞިއްޙީ ތަރައްޤީ އަންނަނީ. ޞިއްޙީ ތަރައްޤީގެ ވާހަކަ ދައްކާއިރުވެސް އަޅުގަނޑުމެންގެ ވާދަވެރިން ބައެއް ރަށްރަށަށް ވަޑައިގެންފައި، ޞިއްޙީ މަރުކަޒެއް، ޙާލަތު ދެރަވަރުކޮށް ހުރީމާ، އެބޭފުޅުން އެކަމާ ކަންބޮޑުވެގެން، އެބޭފުޅުން އެކަމާ ވާހަކަފުޅު ދެއްކެވި. ދެން ވީރާނާވަމުން ތަނެއް ދާކަމަށްވަންޏާ، އަޅުގަނޑުގެ ސިކުނޑިއަށްވެސް ހަމަ ކަންބޮޑުވުން އިޙްސާސް ކުރަންޖެހޭނެ. އެކަމަކު އަޅުގަނޑު ދަންނަވާލަން ބޭނުންވަނީ، އެބޭފުޅުންގެ ތިން އަހަރު ނިމިގެންދިޔައިރު، ހާދަ ހާލެއްގައޭ ރާއްޖޭގެ ހުރިހާ ދިމާއެއްގައި، ވަކި ޞިއްޙީ ދާއިރާއެއް ނޫން، ހުރިހާ ދިމާއެއް އޮތީ. މިރަށުގައި މިރަށުގެ ރައްޔިތުން އުފާކުރައްވާނެ، މިރަށުގެ ޞިއްޙީ ދާއިރާގެ ޚިދުމަތް، ނޫނީވިއްޔާ އެ ޢިމާރާތް، ދާދިފަހުން މިވަނީ މަރާމާތުކޮށް ނިންމާފައި، ފުދޭވަރެއްގެ ހޭދައެއްކޮށްގެން.\nއެހެންވީމާ، އޭގެކުރީގެ އަހަރުތަކުގެ، ތިން އަހަރުގެ ވާހަކަ ދައްކާ ކަމަށްވަންޏާ، އެބޭފުޅުން އެ ދައްކަވާ ވާހަކަފުޅަށް އަޅުގަނޑުމެން ދަންނަވަންޖެހޭނީ، އޭރު ހަދާފައި ހުރި ޢިމާރާތްތައް، އާބާތުރަފިލުވަމުން، މަހުންމަހަށް، ނޫނީ އަހަރުން އަހަރަށް މަރާމާތު ކުރަމުން ގެންދެވިނަމަ، މިއަދު ރާއްޖޭގެ އެއްވެސް ހިސާބެއްގައި މި ދެންނެވި ކަހަލަ މަރާމާތަށް ބޭނުންވާ ތަންތަނެއް ނުހުންނާނެ. މިއަދު ރާއްޖޭގައި ބޭނުންވާނެ ޙަޤީޤަތުގައި އެއަށްވުރެ އިތުރު ޚިދުމަތް ދެވޭނެ ޢިމާރާތްތައް ކުރުން. އަޅުގަނޑު މިހާރު ކުރަމުން މިގެންދާ މަސައްކަތަކީ، ޞިއްޙީ މަރުކަޒުތައް ހުންނައިރު، ހަ ގަޑިއިރު، ބާރަ ގަޑިއިރު ޞިއްޙީ ޚިދުމަތްދޭ ތަންތަން، ރައްޔިތުންގެ އެދިވަޑައިގަތުމުގެ މަތިން އަށާރަ ގަޑިއިރަށް، ނޫނީ ސައުވީސް ގަޑިއިރަށް ބަދަލުކޮށް ގެންދަނީ. އެއީވެސް ހަމަ ރައްޔިތުންނަށް ފަސޭހައަށް. އެހެންވީމާ، ބައެއް ތަންތަން މަރާމާތު ކުރުމަކީ، އެހާ ދަތިކަމަކަށް ވެގެންނުދާނެ.\nތިމަރަފުށިންވެސް އަޅުގަނޑަށް އެނގޭ، އެދިވަޑައިގަންނަވާނީ ރައްޔިތުންނަށް ބޭނުންވާ ތަރައްޤީ. ދެން ތިމަރަފުށީގެ ރައްޔިތުން އެދިވަޑައިގަންނަވާ ކަމެއްގެ ގޮތުގައި މިއޮތީ ތިމަރަފުށިން ބިން ދޫކުރާނެ ޖާގަ އޮތުމާއެކީ، ބިން ދޫކުރާނެ ގޮތްތަކެއް ނިމިގެންދިޔުން. ތިމަރަފުށީގައި އެބައޮތް، ތިން ފޭސްއަކަށް ބަހާލާފައި އޮތް ތިން ދާއިރާއެއް. އެއް ދާއިރާއަކީ އަޅުގަނޑު މި ދެންނެވި ގޮތަށް ކޮމަރޝަލް މިކްސްޑް ޑިވެލޮޕްމަންޓަށް އޮތް ދާއިރާ. މި ދާއިރާތަކުގައި ޓޫރިޒަމްގެ މަސައްކަތް ކުރެވޭނެ ކަމަށް އަޅުގަނޑަށް ޔަޤީންކުރެވޭ. ސިޓީ ހޮޓާ، ގެސްޓްހައުސްގެ ވިޔަފާރި ކުރެވޭނެ ކަމަށް ގަބޫލުކުރެވޭ. މިތާ އެއަރޕޯޓެއް އޮތީމަޔާއެކީ ތިމަރަފުށްޓަށް މިކަން ކުރުމަކީ، އެހެން ރަށްރަށަށްވުރެ ފަސޭހަކަމަކަށް ވެގެންދާނެ.\nދެން އޮތް އަނެއް ސަރަޙައްދަކީ ބޮޑު ސަރަޙައްދެއް. އެ ސަރަޙައްދުގައި، ދެންމެ އަޅުގަނޑަށް މިނިސްޓަރ މުޢިއްޒު ކަށަވަރުކޮށްދެއްވި، ޗާޓްވެސް ދެއްކެވި، އެކި ބޭނުންތަކަށް ބިން ބަހައި ނިންމާފައި ލޭންޑްޔޫސް ޕްލޭން އެއޮތީ ފުރިހަމަކޮށް ނިންމާފައި. ހައުސިންގ މިނިސްޓްރީގައި ލޭންޑްޔޫސް ޕްލޭން، އެ ބައިގައި އޮތީ ނިންމިފައި. ހަމައެކަނި ނުނިންމިގެން މިއޮތީ އެއަރޕޯޓްގެ އެކޮޅަށް އެ އޮތް ސަރަޙައްދު. އޭގެ ލޭންޑްޔޫސްޑް ޕްލޭންގެ މަސައްކަތް ނުނިމި އޮތީ. އަޅުގަނޑަށް މިނިސްޓަރ ކަށަވަރުކަން ދެއްވާ. އިރާދަކުރެއްވިއްޔާ، މި އަންނަ ހަފްތާގެ ތެރޭގައި، މުޅި ރަށުގެ ލޭންޑްޔޫސްޑް ޕްލޭން ނިންމައިދޭނަމޭ. ނިންމާފައި ހަފްތާ ނިމެންވާއިރަށް ކައުންސިލާ ލޭންޑްޔޫސްޑް ޕްލޭން ހަވާލުކުރާނަމޭ. އެ ހަވާލުކުރާ ހިސާބުން އިރާދަކުރެއްވިއްޔާ، ހަމަ މިމަހުގެ ތެރޭގައި، ކައުންސިލުން، ރައްޔިތުން އެދޭގޮތަކަށް ބިން ދޫކުރެއްވުމުގެ މަސައްކަތް ކުރިއަށް ގެންދެވުމަކީ ތިޔަބޭފުޅުންގެ އަތްޕުޅުމަތީގައި އޮތް ކަމެއް. އަޅުގަނޑުމެން އިރާދަކުރެއްވިއްޔާ، އެކަން ކޮށްދޭނަން.\nއަދިވެސް މިނޫން ބޭނުންތައް ތިމަރަފުށީގައި ހުންނާނެކަން އަޅުގަނޑަށް އެނގޭ. ތިމަރަފުށްޓަކީ ތ. އަތޮޅުގެ މުހިއްމު ރަށަކަށްވާތީއާއެކީ، އަޅުގަނޑު ހަމަ ދަންނަވާލާނަން، ތިމަރަފުށްޓާއި ތ. އަތޮޅުގެ ރައްޔިތުންނަށާއި، އަދި ޢާންމުކޮށް އަޅުގަނޑުގެ ވާހަކަ އައްސަވަމުން ގެންދަވާ ހުރިހާ ދިވެހި ރައްޔިތުންނަށް، ބައެއް ވާހަކަ އަޅުގަނޑު ދަންނަވާލަން ބޭނުންވޭ. ސިޔާސީ ވާހަކަ ދަންނަވާލަން ބޭނުންވަނީ. ރަށްރަށަށް ބޭނުންވެފައި ހުރި ކަންތައްތަކުގައި، އަޅުގަނޑުގެ ފަސް އަހަރެއްގެ ވިސްނުން ތިޔަބޭފުޅުންނަށް ދަންނަވައިލުމާއެކީ، އަޅުގަނޑު ހަމަ ދަންނަވާލަން ބޭނުންވޭ، ދައްކަން ބޭނުންވޭ ސިޔާސީ ވާހަކަ.\nސިޔާސީ ވާހަކަ ދައްކަންޖެހޭ ސަބަބު އަޅުގަނޑު ދަންނަވާލިން. އެކަމަކު އަޅުގަނޑު ދަންނަވާނަން އެއާއެކީ، ދާދި އަވަހަށް އިރާދަކުރެއްވިއްޔާ އަޅުގަނޑުގެ ފުލް މެނިފެސްޓޯ ނުކުމެގެންދާނެ. އަޅުގަނޑުގެ މެނިފެސްޓޯގައި، ރައްޔިތުންނަށް މިވަގުތު ބޭނުންވެފައި ހުރި އެންމެ މުހިއްމު ދާއިރާތައް، އެ ދާއިރާތަކުން އަޅުގަނޑަށް އެންމެ މުހިއްމު ކަމަށް ފާހަގަކުރެވޭ ދާއިރާތައް ނޫނީ ރައްޔިތުންގެ އެންމެ އުއްމީދާ ގުޅިފައި ހުރި ދާއިރާތައް، ނޫނީވިއްޔާ ރައްޔިތުންނަށް އެންމެ އުފާވެރިކަން، އެންމެ ތަނަވަސްކަން ގެނެސްދޭނެ ދާއިރާތައް، އަޅުގަނޑުގެ މެނިފެސްޓޯގައި ކަވަރ ކޮށްފައި ހުންނާނީ. އަޅުގަނޑުގެ މެނިފެސްޓޯއަކީ އެއްގޮތަކަށްވެސް އަލިފުން ޔާއަށް ލިޔެފައި އޮންނަ ފޮތެއް ނޫން. މި ދެންނެވި މުހިއްމު ދާއިރާތައް ހުންނާނީ. ހުރިހާ ދާއިރާތަކެއް ނުހުންނާނެ. ހުރިހާ ދާއިރާތަކަކަށް އަލިއަޅުވާލާފައި، އަޅުގަނޑު ފުރަތަމަ 2013 ގައި ނުކުތްއިރު ފުރިހަމަ މެނިފެސްޓޯއެއް އޮންނާނެ. އެ މެނިފެސްޓޯގައި ހުރި ކަންތައްތަކުގެ ތެރެއިން ނުނިމިހުރި ކަންތައްތައް އަދިވެސް ތަންފީޒު ކުރަމުން ގެންދާނެ.\nއެހެންވީމާ، ޤާނޫނު އިޞްލާޙު ކުރުމާއި، ޢަދުލު އިންޞާފުގެ ދާއިރާއަށް އަންނާނެ ބަދަލުތަކާއި، މިއީ އަޅުގަނޑުމެން ދުނިޔޭގައި ތިބިއްޔާ، ހަމަ ދުނިޔޭގެ ސުންނަތެއް. އަޅުގަނޑުމެންގެ ވިސްނުމަށާއި، އަޅުގަނޑުމެންގެ ރަށްރަށަށް ދިމާވާ މައްސަލަތައް ޙައްލުކުރުމަށާ ޤާނޫނުގެ ދާއިރާއަށް ބަދަލުތަކެއް އަންނާނެ. ރައްޔިތުންނަށް އެފަހަރަކު ބޭނުންވެފައި ހުރި ކަންކަން، ރައްޔިތުންނަށް ދަތިވަމުންދާ ކަންކަން، ރައްޔިތުންގެ ރައްކާތެރި ކުރަންޖެހޭ މަޞްލަޙަތެއް އިތުރުވެގެންދާ ކަމަށްވަންޏާ، އެއީ ޤާނޫނުތަކަށް އަންނަ ބަދަލު އަޅުގަނޑުމެންނަށް ފެންނާނެ. އެހެންވީމާ، އެއީކީ އެއް ދުވަހުން، އެއް އަހަރުގެ ތެރޭގައި ހަދާ ނިންމޭނެ ޤާނޫނުތަކެއް ނޫން.\nމިއަދުވެސް އަޅުގަނޑުމެންނަށް އެނގިގެން މިދަނީ، އެންމެފަހުން ނިންމުނު ޤާނޫނުއަސާސީ ނިމިގެންދިޔައިރުވެސް، އެ ޤާނޫނުއަސާސީ ފުރިހަމައަށް ހިންގުމަށްޓަކައި ބޭނުންވާ ހުރިހާ ޤާނޫނުތައް އަދިވެސް ފުރިހަމަނުވާކަން. އެހެންވީމާ، ޠަބީޢީ ކަމެއް. އިންސާނީ ސުންނަތެއް. ދުނިޔޭގެ ސުންނަތެއް. ހުރިހާ ޤައުމެއްގައިވެސް ޤާނޫނަކީ އަބަދުވެސް އާ ޤާނޫނު އުފަންވެ، ހުރި ޤާނޫނުތަކަށް އިޞްލާޙު އަންނަމުންދާނެ ކަންކަން.\nއެހެންވީމާ، މި ވާހަކަތަކެއް ކޮންމެހެނެއް އަޅުގަނޑުގެ މެނިފެސްޓޯއަކު ނުހުންނާނެ. އަޅުގަނޑުގެ މެނިފެސްޓޯގައި ހުންނާނީ، މިކަހަލަ ރަށްރަށުގައި ދިރިއުޅޭ ޒުވާނުންނަށް، އަޅުގަނޑުމެންނަށް ޚިދުމަތް ކުރައްވާފައި ތިބި ދޮށީ ރައްޔިތުންނަށް، އަދި ހަވާސާކުރެވި، އަޅައިނުލެވި ތިބި ގިންތިތަކުގައި ތިބި އަންހެނުންނަށާއި، އަދި ހެންޑިކެޕް ކުދިން، ނޫނީވިއްޔާ ނުކުޅެދޭ ކުދިންނަށް ބޭނުންވެފައި ހުރި ކަންކަމާއި، މުޅި ރާއްޖެ ތިޔާގިކުރުމަށް ބޭނުންވާ މަޝްރޫޢުތަކާއި، މުޅި ޞިއްޙީ ދާއިރާ ކުރިއަށް ގެންދާނީ ކިހިނެއްތޯއާއި، ތަޢުލީމީ ދާއިރާ ކުރިއަށްގެންދާނީ ކިހިނެއްތޯއާއި، މިއަދު އަޅުގަނޑުމެންނަށް ލިބޭ އާމްދަނީ، އިރާދަކުރެއްވިއްޔާ ދެގުނަކުރާނީ ކިހިނެއްތޯއާއި، ރާއްޖޭގެ އެކި ހިސާބަށް ފުޓްސަލް ދަނޑުތަކާއި، ޒުވާނުންނަށް ބޭނުންވާ ކުޅިވަރުގެ ޙަރަކާތްތައް ގެންދާނީ ކިހިނެއްތޯއާ، މިކަންކަމުގެ ނަތީޖާއެއްގެ ގޮތުން މިހާރު މިދިޔަ ފަސް އަހަރުގެ ތެރޭގައި، މުޅި ރާއްޖޭގެ ކުށް ސަތޭކައަކުން ތިރީސް ފަހެއް ދަށްކުރެވިފައި އޮތްއިރު، ދެން އަޅުގަނޑުމެން އަމާޒުކުރާނީ، ކުށުގެ ރޭޓް ނޫނީ ކުށަށް އަރައިގަންނަ ކުދިން، އެއަށްވުރެވެސް މަދުކުރަން.\nއެހެންވީމާ، މުޅި ތަޞައްވުރު ފެނިގެންދާއިރު، ތިޔަބޭފުޅުންނަށް އެނގިވަޑައިގަންނަވާނެ، މި ދިރާސާ ކުރައްވައިފި ކަމަށްވަންޏާ، އަޅުގަނޑުމެންގެ އަމާޒު އޮންނާނީ ރައްޔިތުންގެ އުފާފާގަތިކަމާއި، ރައްޔިތުންގެ ބާއްޖަވެރިކަމަށާއި، ރަށްރަށަށް އަންނަ ތަރައްޤީއާ ގުޅިފައި. މީގެ ގިނަ ވާހަކަތައް ހުންނާނީ، ޒުވާނުންނަށް ބޭނުންވާ ކަންތައްތައް ފުއްދައިދިނުމަށް. އަދި މި ދެންނެވި ގިންތިތަކަށް ބޭނުންވާ ކަންތައްތައް ފުއްދައިދިނުމަށް. އެއްވެސް އެކަހަލަ ބޮޑު މަޝްރޫޢެއްގެ ތަފްޞީލަކަށް އަޅުގަނޑު ތިމަރަފުށްޓަކު ނުދާނަން. އަޅުގަނޑު ފަށައިގެން މިއުޅެނީ ތ.އަތޮޅުގެ ހަތް ރަށެއްގެ ދަތުރު. އިރާދަކުރެއްވިއްޔާ، މީގެ ގިނަ ވާހަކަތަކެއް ތިޔަބޭފުޅުންނަށް އިވިވަޑައިގަންނަވާނެ.\nމީގެކުރިންވެސް އަޅުގަނޑު ރާއްޖޭގެ އެކި ހިސާބަށް ކުރަމުން މިދާ ދަތުރުގައި، އަޅުގަނޑު މި ދެންނެވި ޞަފްޙާތަކުން އެތައް މަޝްރޫޢުތަކެއްގެ ވާހަކަ އަޅުގަނޑު ދައްކަމުން ދިޔައިމު. ތިމަރަފުށްޓަށް މަސްވެރިކަމުގެ ދާއިރާއަށް އަންނަ ތަރައްޤީ، ތިޔަބޭފުޅުންނަށް ބޭނުންފުޅުވާނެ، ޝައުޤުވެރިކަން ހުންނާނެ. މީގެ ވަރަށްގިނަ ތަފްޞީލު އަޅުގަނޑު ދިނިން. ރޭގައި ތިޔަބޭފުޅުން ބައްލަވާނެކަންނޭނގެ، ޕީ.އެސް.އެމް. އިން ގެނައި، ފިޝަރީޒް މިނިސްޓަރ ޑޮކްޓަރ ޝައިނީގެ އިންޓަރވިޔުއެއް. ޙަޤީޤަތުގައިވެސް ރާއްޖޭގެ މަސްވެރިންނަށް އެންމެ ފައިދާވާނެގޮތަކީ، އަދި ރާއްޖޭގެ އުފެއްދުމެއް ގޮތަށް، މިއީ ސަސްޓެއިނަބްލްކޮށް ކުރިއަށް ގެންދެވޭނެ ކަމަކަށްވާނީ، ހަމަ ބާނާ މަސްކޮޅު ދުވަހުން ދުވަހަށް ވިއްކާލުމެއްނޫން. ބާނާ މަސްކޮޅު، އެއަށް އިތުރު އަގު ލިބޭގޮތަށް އަޅުގަނޑުމެން ބަންދުކުރަންޏާ ބަންދުކޮށްގެން، ނޫނީވިއްޔާ އެއަށް އަޅުގަނޑުމެން ގެންނަ ތާޒާކަމެއް، ނޫނީ އެއަށް ގެންނަ ބަދަލެއް ގެނެސްގެން، ކޮންމެވެސްކަހަލަ ޞިނާޢީ ޕްރޮސެސްއެއްގެ ތެރެއިން އެކަން ކޮށްގެން، އެކަން ކުރުން. ބާނާ މަސްކޮޅު ދުވަހުން ދުވަހަށް، ބޯޓުން ބޯޓަށް ކިރުވުމަކީ، އޭގެ ޒާތުގައި ފަސޭހަ ކަމެއްވެސް ނޫން. އަދި އޭގެ ޒާތުގައި އެއީކީ މި ޞިނާޢަތް ތަރައްޤީ ކުރެވޭނެ ގޮތެއްވެސް ނޫން. އެ ވާހަކަ ވަރަށް ތަފްޞީލުކޮށް ޑޮކްޓަރ ޝައިނީގެ ވާހަކަފުޅުތަކުގައި އެ ވިދާޅުވީ. އަޅުގަނޑު ތަފްޞީލަކަށް ދާކަށްނެތިން.\nޙަޤީޤަތުގައި މަސްވެރިންނަށް އެންމެ ފައިދާހުރި ގޮތަކަށް މިކަން ކުރެވޭނީ، މަސްވެރިންގެ ރައްކާތެރިކަމަށް ސަރުކާރުން މި ވިސްނާގޮތަށް، ފިޔަވަޅުތަކެއްވެސް އެޅިގެން. އެހެންވީމާ، އޭގެ ތަފްޞީލަށްވެސް އަޅުގަނޑު ނުދާނަން. ގއ. ގދ.ގެ ދަތުރުގައި މީގެ ވަރަށްގިނަ ވާހަކަ ދެއްކިން. އަޅުގަނޑުގެ މެނިފެސްޓޯ ބައްލަވައިލައްވައިފި ކަމަށްވަންޏާ، މި ހިސާބުގަނޑުގެ މަސްވެރިންނަށްވެސް އެކަންކަން އެނގިވަޑައިގަންނަވާނެ. އެކަމަކު ކަށަވަރުކޮށްދޭން ބޭނުންވަނީ، ހަމަ ޝައްކެއްވެސްނެތްގޮތުގައި، މަސްވެރިކަމުގެ ޞިނާޢަތް، ޞިނާޢަތެއްގެ ގޮތަށް ތަރައްޤީ ކުރުމަށް އަޅުގަނޑުމެންގެ ތަޞައްވުރާ ގާތްކުރާ ތަޞައްވުރެއްވެސް އަދިއެއް އަޅުގަނޑަކަށް އިދިކޮޅު ފަރާތްތަކަކުންނެއް އިވިގެނެއްނުދެއޭ.\nއަޅުގަނޑު އިދިކޮޅު ފަރާތްތަކާ، ދިވެހި ރައްޔިތުން ވޯޓަކާ ކުރިމަތިލައްވާއިރު، ތިމަރަފުށީގައި ތ. އަތޮޅުގައި އަޅުގަނޑު ހަމަ ތިޔަބޭފުޅުންނަށް ދަންނަވާލަން ބޭނުންވާ ވާހަކައެއް އެބައޮތް. އަޅުގަނޑުމެން ދުނިޔޭގައި ތިބިއްޔާ، އަދި އަޅުގަނޑުމެންގެ ކަންކަން އިޞްލާޙު ކުރެވޭވަރުގެ ޤާބިލު މީހުން، އަޅުގަނޑުމެންގެ ލީޑަރުންގެ ގޮތުގައި ﷲ މިންވަރު ކުރައްވައިފި ކަމަށްވަންޏާ، އަދި ރައްޔިތުން އެކަންކަން އިޚްތިޔާރުކޮށްފި ކަމަށްވަންޏާ، އަޅުގަނޑުމެންނަށް ކުރިމަގު އުޖާލާވެގެންދާނެ. އެއީ ޝައްކެއްވެސްނެތްގޮތުގައި، އަޅުގަނޑުމެންނަށް ކުރެވޭނެ ކަންކަން. މިކުރެވޭ މަސައްކަތަކީ ވެރިންނާއި ރައްޔިތުން ގުޅިގެން ކުރާ މަސައްކަތް. އެހެންވީމާ، އެކަންކަމުގައި ކުރިއަށް ދެވޭނެ މަގު ހަމަޖެއްސުމަކީ، ވެރިންނާއި ރައްޔިތުން ގުޅިގެން ކުރާނެ ކަމެއް.\nރައްޔިތުންނާ ހަމައިގައި އޮތް ކަމަކީ، ކުރިމަތިލާ މީހުންގެ ތެރެއިން، އެމީހުންނަށް ކަންކަން އެންމެ ފުރިހަމައަށް ގެނެސްދޭނެ މީހަކު ދެނެގަތުމުގެ މަސައްކަތް. ރައްޔިތުންނާ ހަމައިގައި އޮތީކީއެއް، ޤައުމީ މި މަސައްކަތާ ހަމަޔަށް ނުކުންނައިރު، މުޅި ރާއްޖޭގެ މަޞްލަޙަތު. މުޅި ރާއްޖޭގެ އަމާންކަން. މުޅި ރާއްޖެ، އަޅުގަނޑުމެން ބަދަލުނުކުރެވޭނެ ކަހަލަ ބޮޑެތި ކަންތައްތަކެއް ހުރިއްޔާ، ބަހާތަކެއް ހުރިއްޔާ، އެ ބަހާތައް ހިފެހެއްޓުން. ގަބޫލު ކުރައްވާ! އެއީކީ އެއްގޮތަކަށްވެސް ޕާޓީ ފިކުރަކަށް ތަބާވާންޖެހޭ ކަމެއްނޫން. ހުރިހާ ޕާޓީތަކެއް ރާއްޖޭގައި ދިރިއުޅޭނެ. ހުރިހާ ޕާޓީތަކެއް ރާއްޖޭގައި މަސައްކަތް ކުރާނެ. އުފެދުނު ބައެއް ޕާޓީތައް އެހެރީ އުވި ގޮސްފައި. އޭގެ ލީޑަރުންނަށް، އެމީހުން އުއްމީދުކުރި ގޮތަށް ކަންކަން ކޮށްނުދެވުނީމާ، ރައްޔިތުންގެ އިތުބާރު ގެއްލިގެން ދިޔައިމާ، ރައްޔިތުން އެ ޕާޓީތައް ދޫކޮށް ދިޔައިމާ، އެހެރީ ޕާޓީތައް ގެއްލިފައި، އުވިފައި، ނެތިގޮސްފައި. އެހެން ޕާޓީތަކުގެ ލީޑަރުންނަށް ހަމަ އެ އަމާޒު ނުދެއްކެވުނީމާ، އެ ޕާޓީތަކަކީ އޭގެ ޒާތުގައި މިއަދު ސިޔާސީ މައިދާނުގައި ޙަރަކާތްތެރިވާ ޕާޓީތަކެއް ނޫން.\nއެހެންވީމާ، ކޮންމެވެސް ބަޔަކާ ގުޅިގެން މަސައްކަތެއް ކުރެވޭތޯ ބަލަނީ. އެކަމަކު އެކަމުގެ ފަހަތުގައި އޮތީ އެއްގޮތަކަށްވެސް ޤައުމީ މަޞްލަޙަތެއް ނޫން. އެކަމުގެ ފަހަތުގައި ހުރި މަޞްލަޙަތުތައް، އަޅުގަނޑުމެންނަށް ޚަބަރުފަތުރާ ވަސީލަތްތަކުން ހާމަވެގެން އެބަދޭ. ސިޔާސީ ބޭފުޅުން، އެކި ޕޯޑިއަމްތަކުގައި ދައްކަވާ ވާހަކައިން ޓީ.ވީ.ގެ ޒަރީޢާއިން ރައްޔިތުންނަށް އޮޅުންފިލުއްވައިދެއްވޭތޯ ދައްކަވާ ވާހަކައިގައި އެކަން އަޅުގަނޑުމެންނަށް ފެނިގެންދޭ. ބައެއް ބޭފުޅުން ޕާޓީ ހައްދަވައިގެން، އަދި ޕާޓީ މިހާރުވެސް ދަމަހައްޓަވަން ބޭނުންފުޅުވަނީ، އެބޭފުޅުންގެ އަމިއްލަ މަޞްލަޙަތުތަކެއް ދަމަހައްޓަން. ވިޔަފާރީގެ މަޞްލަޙަތުތަކެއް ދަމަހައްޓަން. ނޫނީ އެބޭފުޅުން ބޭނުންފުޅުވާ ނަފައެއް، ދައުލަތުގެ މާލިއްޔާގެ ތެރެއިން، ނޫނީ ދައުލަތުގެ ރައުސްމާލުގެ ތެރެއިން ހޯއްދަވަން. ކީއްކުރަންތޯ ދިވެހި ރައްޔިތުން މިކަމާ ވިސްނަންވީ؟ މިއީ ދިވެހި ރައްޔިތުން ވިސްނަންޖެހޭ ކަމެއްނޫން. އެކަން ކޮށްދޭކަށެއް ދިވެހި ރައްޔިތުން އެބޭފުޅުންނާ ގުޅޭކަށެއްނުޖެހޭ. އެކަމަކު ދިވެހިރާއްޖޭގައި ބާއްވަން ބޭނުންވީ ސަތޭކައިންސަތޭކަ އިސްލާމީ ދައުލަތެއްތޯ ކުރެވޭ ސުވާލުގައި ހަމަ ދިވެހި ކޮންމެ ރައްޔިތަކު ވިސްނަންޖެހޭ. ހަމަ ކޮންމެ ރައްޔިތަކު ވިސްނަންޖެހޭ. އެއީ އަޅުގަނޑުމެންގެ ދޮށީ މީހުން ބުނީމާއެއްނޫން އަޅުގަނޑުމެން އެކަން ގަބޫލުކުރަނީ. އަޅުގަނޑުމެންގެ ޢިލްމުވެރިން އެ ވާހަކަ ވިދާޅުވީމާ އެކަންޏެއް ނޫން އަޅުގަނޑުމެން އެކަން ގަބޫލުކުރަނީ. އަޅުގަނޑުމެން ހުރިހާ އެންމެން ގަބޫލުކުރާ ކަމެއް އެއީ.\nއަޅުގަނޑު މިއަދުވެސް ތިޔަބޭފުޅުންނާ ދަންނަވާ ސުވާލު. އަޅުގަނޑާ އިދިކޮޅަށް ވާދަކުރައްވާ އެމް.ޑީ.ޕީ އާ ގުޅިފައި އޮތް ކޯލިޝަންގެ މެނިފެސްޓޯއިން ތިޔަބޭފުޅުން ބައްލަވާލަބައްލަވާ! ދިވެހިރާއްޖޭގައި އޮންނާނީ ސައްތައިންސައްތަ އިސްލާމީ ދައުލަތެއްތޯ ލިޔެފައި އޮތް ލަފްޒު އޮތްތޯ ބައްލަވާ! އެ ވާހަކައެއް ނޯންނާނެ. އެ ވާހަކައެއް އެބޭފުޅުންގެ މެނިފެސްޓޯއަކު ނޯންނާނެ. މަރުގެ ޙުކުމް ތަންފީޒުކުރާ ވާހަކައެއް، އެބޭފުޅުންގެ މެނިފެސްޓޯއަކު ނޯންނާނެ. އެކަމަކު ރައީސް ޔާމީނުގެ ޒަޢާމަތުގައި، ތިރީހަކަށް މީހުން މަރުވެފައި އޮތް ވާހަކަ ވިދާޅުވެފައި، އެންމެބޮޑު އިސްކަމެއް ދެއްވާނީ، އެ ތިރީސް މީހުންގެ މަރުގެ ތަޙުޤީޤު ކުރައްވާށޭ ވިދާޅުވާއިރު، އެބޭފުޅުން ވިސްނާވަޑައިގަންނަވަންވާނެ، އެވަރުގެ ވާހަކަ ރައްޔިތުންގެ ކައިރީގައި ވިދާޅުވާއިރު، އެ މަރުގެ ތަޙުޤީޤުތައް މިހާރު ހިނގަމުންނުދޭތޯ؟ އެ މަރުގެ ތަޙުޤީޤުތައް ހިނގަމުންދޭ. އަދި އެއިން ބައެއް މައްސަލަތައް ތަޙުޤީޤު ނިމި، ކޯޓުގައި އުޅޭ މައްސަލަތައް އެބަހުރި. އަދި ބައެއް މައްސަލަތަކަށް ސުޕްރީމް ކޯޓާ ހަމައިން ނިމެމުން ގޮސްފައި ހުރި މައްސަލަތައްވެސް އެބަހުރި.\nއެހެންވީމާ، އެއީކީ ތަޙުޤީޤު ނުކުރެވި ހުރި މައްސަލައެއް ނޫން. އަނެއްކާ އޭރު ތިރީސް މަރު އައީ ކިހިނެއްތޯ، އަޅުގަނޑުމެން ހިންގަވާ، އެއްވެސް ފަރާތަކަށް ނުޖެހި، އިންޞާފުގެ ވިސްނުމަށް ހިންގަވާ ފިކުރުކުރަމާ! ރައީސް ޔާމީން ވެރިކަމާ ހަވާލުވީ 2013 ވަނަ އަހަރު. އޭގެ ކުރީގައި ހިނގައިދިޔަ އަހަރުތަކުގެ ތެރޭގައި، ރަޙުމްކުޑަގޮތަށް މީހުންނާ ދޭތެރޭގައި ކަންކަން ކުރެވެމުންދިޔައީ. ކަންކަމަށް ގޮވާލަމުންދިޔައީ. މީހުންނަށް އަނިޔާކުރުމަށް ގޮވާލަމުންދިޔައީ. ރަށްރަށަށް އައިމާ، ގާ އުކަމުންދިޔައީ. މި ރަށަށް އައިސްފައި އަޅުގަނޑު ދަންނަވާލަންޖެހޭ އެހެން ވާހަކައެއް އެބައޮތް.\nމި ރަށަށް އައިސްފައި އަޅުގަނޑު ހުރިން، އިންތިޚާބަކަށް އައި މީހަކު ގޮވައިގެން އައިސް، އަޅުގަނޑުގެ އަޚަކު ގޮވައިގެން އައިސް، މި ރަށަށް ނޭރިފައި އަޅުގަނޑު ހުރިން، ބާރަ ގަޑިއިރަށްވުރެ ގިނައިރު ކަނޑުމަތީގައި. އެކަމަކު މިރަށުން އަޅުގަނޑަށް އޭގެފަހުން މަރްޙަބާ ވިދާޅުވި. އެއީ މިރަށުގެ ރައްޔިތުންގެ ނިންމުމެއް ނޫން. އެކަމަކު ސިފައިންނާއި ފުލުހުންނާ ނުފޫޒު ފޯރުވަނީ އަޅުގަނޑު ކަމަށް ވިދާޅުވާއިރު، އޭރު އޮތް ވެރިކަމުގައި ހުންނެވީ ރައީސް ނަޝީދު. ކަނޑުމަތީގައި އިނދެގެން އަޅުގަނޑު ރައީސް ނަޝީދާ ގުޅިން. މިއީ ކިހިނެއްވާނެ ކަމެއްތޯއޭ؟ ޤާނޫނުއަސާސީ އެބަ ކަށަވަރުކޮށްދޭ، ކޮންމެ މީހަކުވެސް އެމީހަކު ދާން ބޭނުންވާ ރަށަކަށް ޒިޔާރަތް ކުރެވޭނެ ކަމަށް. އެބޭފުޅުންގެ އަތްޕުޅުގައި ވެރިކަމުގެ ބާރު އޮވެގެން، އަޅުގަނޑަށް މި ރަށަށް ނޭރި، އަޅުގަނޑު މި ދެންނެވި ގޮތަށް، ބާރަ ގަޑިއިރަށްވުރެ ގިނައިރު އަޅުގަނޑުމެން ކަނޑުމަތީގައި އުޅެފައި، އަޅުގަނޑުމެން ވޭމަންޑުއަށް ދަތުރުކުރީ. އޭގެ އަނެއްދުވަހު އަޅުގަނޑުމެން މި ރަށަށް އައީ. އެހެންވީމާ، ދާއިރާތަކަށް ނުފޫޒު ފޯރުވަނީ ކޮންބައެއްކަންވެސް އަޅުގަނޑުމެންނަށް އެނގޭ ނޫންތޯ. އަދި ކަންކަމަށް ބަލާއިރު، އަޅުގަނޑުމެންނަށް އެބަ އެނގިގެންދޭ، ބޮޑެތި މަޞްލަޙަތުތައް ގެއްލިގެން މިދަނީ ކީއްވެގެންކަން. ބޮޑެތި ކުށްތައް މި ކުރަން ފެށުނީ ކީއްވެގެންކަން. މި ދެންނެވި ހާދިސާއިން އެކަނިވެސް އަޅުގަނޑުމެންގެ ޚިޔާލަށް ގެނެވެންވާނެ.\nދިވެހިރާއްޖޭގައި ކޮންއިރަކުތޯ، އަޅުގަނޑުމެންގެ ޚިޔާލަށް އައީ، އަޅުގަނޑުމެންގެ މެހްމާނުންނާ ބެހޭގޮތުން އެންމެ ކުރީގައި ލިޔުއްވާ ސައްޔާޙުން ލިޔުއްވާފައި ހުންނަނީ ކީކޭތޯ؟ މިއީ ދުނިޔެމަތީގައި އޮތް ސުވަރުގެއެކޭ. ވަރަށް މެހްމާންދާރީ އަދާކުރާ ބަޔަކު ދިރިއުޅޭ ރަށެކޭ ދިވެހިރާއްޖެއަކީ. އެތައް ބައިވަރު ޖަޒީރާ ޤައުމުތަކެއް ހިމެނޭ، އިންޑިއާ ކަނޑުގައި އޮތް ޖަވާހިރުތަކެއް އެކުލެވޭ ހާރެއްފަދަ ޤައުމެކޭ ދިވެހިރާއްޖެއަކީ. މިއީ އަޅުގަނޑުމެން އުފަލާއެކީ އުޅެން އޮތް ދިވެހިރާއްޖެ. އެކަމަކު މި ދިވެހިރާއްޖެއެއް ނޫންތޯ، ދާދިފަހުން އަޅުގަނޑުމެން މި ދެންނެވި ގޮތަށް އިންތިޚާބަކަށް ވާދަކުރަން އައިމާ، އަޅުގަނޑުމެންނަށް މި ރަށަށް ނޭރުނީ. އެހެންވީމާ، މިރަށަށްވުރެ ރަނގަޅަކަށް މި ވާހަކަ ދައްކާނެ އެހެން ރަށެއް ނެތެއްނޫންތޯ.\nއެހެންވީމާ، އަޅުގަނޑު ދަންނަވާލަން ބޭނުންވަނީ، މިކަހަލަ ބޮޑެތި ޖަރީމާއާއި، މިކަހަލަ ބޮޑެތި ގޯނާކުރުމުގެ ތެރެއިން މިހިރީ ބޮޑެތި ކުށްތައް އުފަންކޮށްފައި. އޭރު އައީ އެކި މީހުންނަށް އެކިކަހަލަ ޙަމަލާދެމުން. އެކި މީހުންގެ ގޭދޮށަށް އެއްވަމުން. އެކި މީހުންގެ ގެޔަށް ގާ އުކަމުން. މަގުމައްޗަށް މީހުން ނެރެ. ކިހިނެއްތޯ، ރައީސް މައުމޫނަށް މެދުވެރިވި ޙާލަތަކީ ކޮބައިތޯ؟ މިއަދު ރައީސް މައުމޫން، އެބޭފުޅުންގެ ފިކުރާއެކީ އުޅުއްވި ކަމުގައިވީނަމަވެސް، މިތާ ކުރީ ސަފުގައި މި އިނީ ޒައިދުލް އަމީން. ހަމަގައިމު ޒައިދުލް އަމީން ކިޔައިދޭނެ. ޒައިދުލް އަމީނަކީ ރައީސް މައުމޫންގެ ޕްރައިވެޓް ސެކިއުރިޓީގައި އުޅުނު ކުއްޖެއް. ކޮންމެ ދެރެއިން އެއްރޭ އަލިވާގޭދޮށަށް ދާނެ. ކޮންމެ ދެރެއިން އެއްރޭ އަލިވާގޭދޮށަށް ގޮސް، ރައީސް މައުމޫނަށް ގޯނާކުރާނެ. ކޮންމެ ދެރެއިން އެއްރޭ އަލިވާގޭދޮށަށް ގޮސް، ރައީސް މައުމޫނާ ގޯނާކުރާނެ. އޭގެ އަނެއްރޭ އެއީ އަޅުގަނޑުމެންގެ ގޭދޮށަށް އަންނަ ރޭ އިނގޭތޯ. އެއްރޭ އަޅުގަނޑުމެންގެ ގޭދޮށަށް. އަނެއްރޭ ރައީސް މައުމޫންމެން ގޭދޮށަށް. މިކަހަލަ ކަންތައްތަކެއް ކުރަމުން ކުރަމުން އައިސް، ޒުވާނުން ނެރެގެން ބޮޑެތި ކުށްތައް ކުރުވުމަށް މީހުންނަށް ހޭނިފައި މިހިރީ.\nއެހެންވީމާ، އޭރު އެހެރީ ރާއްޖޭގެ އެކި ހިސާބުގައި މީހުންނަށް ބޮޑެތި ޖިސްމާނީ އަނިޔާ ކުރުމާއި، މީހުން މެރުމާ، އެކަންކަން ދިވެހިރާއްޖޭގައި އުފަންކޮށްފައި އެހެރީ. އޭގެ ކުރީގައި އަޅުގަނޑުމެން މަދުން ނޫނީ ނާހަމު، މީހުން މަރާ ވާހަކައެއް. މީހުން މަރުނުވެއެކޭނޫން. އެކަމަކު މި ދެންނެވި ގޮތަށް، މީހުން މަރާފައި އޮންނަ ޘަޤާފަތެއް އަޅުގަނޑުމެންގެ ތެރޭގައި، ދިވެހިރާއްޖެއަކު ނޯންނާނެ.\nއެހެންވީމާ، އޭރު ހިނގަމުން އައި ކަންތައްތަކެއްގެ ނަތީޖާއަކަށްވީ، ރައީސް ޔާމީނުގެ ސަރުކާރާ ހަމައަށް އައިއިރުވެސް ތިރީސް މަރު އެބައުޅޭ. ކަމެއްވީމާ ދޮގެއްތޯ. މިގޮތަށް މީހުން މެރުމަކީ އަޅުގަނޑު ގަބޫލުކުރާ ކަމަކަށްނުވާތީ ދޮގެއްތޯ، ޤިޞާޞް ހިފާނަމޭ އަޅުގަނޑު ބުނީ. އަޅުގަނޑު އިޢުލާނުކުރީ. އެ ސަބަބަށްޓަކައި މަރުގެ ޙުކުމް ތަންފީޒު ކުރާ ވާހަކަ އަޅުގަނޑު ބުނީ. އެބޭފުޅުންނަށް ކީއްވެގެންތޯ، އެ ވާހަކަ ވިދާޅުނުވެވިގެން އެ އުޅުއްވަނީ؟ އަޅުގަނޑު އެ ވާހަކަ ދެއްކި ހިސާބުން ފެށިގެން، ﷲގެ ރަޙްމަތާއެކީ މިހާރު މީހުން ވިސްނާ ކަންކަމަށް. މިހާރު، ކުރީގައި މީހުން އެހާ ރަޙުމްކުޑަކޮށް މަރާ މެރުން، އިރާދަކުރެއްވިއްޔާ އަޅުގަނޑުމެންނާ ވަނީ ވަދާޢުވެ ގޮސްފައި. އަޅުގަނޑުމެންނާ އަލްވަދާޢު ކިޔާފައި. މީހުންނަށް ގޯނާ ނުކުރެއެކޭ ނޫން. ކޮންމެވެސްވަރަކަށް ކަންކަން ނުހިނގައެކޭ ނޫން. އެކަމަކު މި ދެންނެވި ސްކޭލްގައި މިކަމެއް ނުހިނގާ.\nއެހެންވީމާ، އަޅުގަނޑު ސުވާލުކޮށްލަން ބޭނުންވޭ ތިޔަބޭފުޅުންނާ. ދިވެހިރާއްޖޭގެ ދައުލަތަކީ ސައްތައިންސައްތަ އިސްލާމުން އުޅޭ، އިސްލާމީ ދައުލަތެއް ކަމުގައި ލިޔުއްވަން ނޫޅުއްވަނީ ކީއްވެގެންތޯއޭ؟ އެ ވާހަކަ އަޅުގަނޑުމެންނަށް ކަށަވަރުނުކޮށްދެއްވަނީ ކީއްވެގެންތޯ، އެބަ ދަންނަވާލަންޖެހޭ. އަދި ހަމައެއާއެކީ، އަޅުގަނޑު ދަންނަވާލަން ބޭނުންވޭ. ޢަދާލަތު ޕާޓީން އެބަ ވިދާޅުވޭ، ޢަދާލަތު ޕާޓީ އަބަދުވެސް ތާއީދު ކުރައްވާނީ، ސަތޭކައިންސަތޭކަ އިސްލާމް ދައުލަތަކަށޭ. ސަތޭކައިންސަތޭކަ މުސްލިމުން އުޅޭ ދިވެހިރާއްޖެއަކަށޭ. ޢަދާލަތު ޕާޓީން އެބަ ވިދާޅުވޭ. ހަމަ އެގޮތަށް، ޖުމްހޫރީ ޕާޓީންވެސް އެބަ ވިދާޅުވޭ. ޖުމްހޫރީ ޕާޓީންވެސް އެކަން އެބަ ވިދާޅުވޭ.\nއެހެންވީމާ، އަޅުގަނޑުގެ ސުވާލަކީ، މިބޭފުޅުންގެ މެނިފެސްޓޯގައި އެބަ ވިދާޅުވޭ، ތިމަންނާމެން އައިސްފައި ފުރަތަމަ މިތިބީ، އަށާރަ މަސްދުވަހެއްހާ ދުވަހުގެ އިންޓެރިމް ގަވަރންމަންޓަކަށޭ. އެހެންވީމާ، ރައްޔިތުން ނިންމާ ގޮތެއްގެ މަތިން، އެބޭފުޅުންނަށް އަދި ވެރިކަން ހަވާލުވިނަމަވެސް، އެބޭފުޅުން އެ ވިދާޅުވަނީ، އަށާރަ މަސްދުވަސް ކުރައްވާފައި، އިންތިޚާބަކާ ހަމަޔަށް ވަޑައިގަންނަވާނަމޭ. އެއީ އެބޭފުޅުންގެ މެނިފެސްޓޯގައި އޮތް ވާހަކަ. އެ ވާހަކަ ދެންމެ ޠާރިޤު އެ ވިދާޅުވީ. ދެން ފުރަތަމަ ސުވާލަކީ، އިބްރާހީމް މުޙައްމަދު ޞާލިޙު، ނޫނީ އަޅުގަނޑުގެ ވާދަވެރި ކެންޑިޑޭޓް ރަށްރަށަށް ވަޑައިގެން މިހާރު ކޮށްނުދެއްވާނެ ކަމެއްނެތް. އެއްފަޅުގެ ތެރޭގައި ހުރި ހުރިހާ ރަށްރަށް ބްރިޖުން ގުޅާ ވާހަކަވެސް އެބަ ދައްކަވާ.\nއެހެންވީމާ، ދިވެހި ރައްޔިތުންނަށް އަޅުގަނޑު ހަމަ މިއަދު ދަންނަވާލަން ބޭނުންވާ ވާހަކައަކީ، އަށާރަ މަސްދުވަހުގެ ތެރޭގައި، މިއިން އެއްވެސް ކަމެއް ނުކުރެވޭނެކަން އެނގިވަޑައިގަންނަވާ. އެހެންވީމާ، އަށާރަ މަސްދުވަހަކަށް ވަޑައިގަންނަވާ ބޭފުޅަކަށް، ވަރަށް ފަސޭހަ، އެތައް ބައިވަރު ކަންތައްތަކެއްގެ ވާހަކަ ވިދާޅުވާން. ތިން އަހަރު ދުވަހުގެ ތެރޭގައި ފުލް ޓީމް، ފުލް ގިޔަރުގައި މަސައްކަތް ކޮށްގެން ނުކުރެވުނު ކަންކަން، އަށާރަ މަސްދުވަހުގެ ތެރޭގައި ކުރެވޭނެ ކަމަކަށް އެއްވެސް ދިވެއްސަކު ގަބޫލެއްނުކުރާނެ. އެހެންވީމާ، އަށާރަ މަސްދުވަހުން ކަންކަން ކުރުމުގެ ޒިންމާ އުފުއްލަވާ ބޭފުޅަކަށް ވަރަށްގިނަ ވާހަކަ ދެއްކެވިދާނެ. އަށާރަ މަސްދުވަހަށްފަހު ވަނީ ކީއްތޯ، އެބަޖެހޭ ޢަދާލަތު ޕާޓީގެ އިސް ބޭފުޅުންނާއި، ޖުމްހޫރީ ޕާޓީގެ އިސް ބޭފުޅުން، ރައްޔިތުންގެ ކައިރީގައި ވިދާޅުވާން. މިއަދު އެބޭފުޅުން އެ ތިއްބެވީ ކޯލިޝަނެއްގައި. މިއަދު އެބޭފުޅުން އެ ތިއްބެވީ މިސާލަކަށް، އެބޭފުޅުން ކޯލިޝަނުން ދައްކަވާފައި އެހެރީ އިބްރާހީމް މުޙައްމަދު ޞާލިޙު. އަށާރަ މަސްދުވަސް ފަހުން، ދެން އަޅުގަނޑުމެންނަށް ޞޫރަވެގެންދާނީ، ސިފަވެގެންދާނީ ކޮން ބޭފުޅެއްގެ މޫނުތޯ އެބަޖެހޭ ދިވެހި ރައްޔިތުންގެ ކައިރީގައި، ޢަދާލަތު ޕާޓީގެ އިސްބޭފުޅުންނާއި، ޖުމްހޫރީ ޕާޓީގެ އިސް ބޭފުޅުން ވިދާޅުވާން.\nއެހެންވީމާ، ދެން ސިފަވެގެން އަންނައިރު، ސައްތައިންސައްތަ އިސްލާމީ ދައުލަތެއް އޮންނަގޮތަށް ކަންކަން ކުރާނެ މީހެއްތޯ އަންނާނީ، އަޅުގަނޑުމެން ކައިރީގައި އެބަ ވިދާޅުވާންޖެހޭ، މި ދެ ޕާޓީގެ އިސް ބޭފުޅުން. މިއީ ދިވެހި ރައްޔިތުންގެ ޙައްޤެއް. އަދި ދިވެހި ރައްޔިތުންނަށް، ދުސްތޫރީ ނިޒާމެއްގެ ތެރެއިން، އަށާރަ މަސްދުވަހުގެ މީހަކަށް، އެ ވާހަކަ ގަބޫލެއްވެސްނުކުރާނެ. އެކަމަކު އެއްބަޔަކު ކުރިމަތިލައިގެން އުޅޭ ބައެއްގެ އަތްމަތީގައި އޮތް ކަމެއް، އަށާރަ މަސްދުވަސް ކީއްކުރަންތޯ، މިއަދު ޤާނޫނީ ހުވާކޮށްފައި، މާދަމާވެސް އިސްތިޢުފާ ދެވިދާނެ. އެއީ ދިވެހިރާއްޖޭގައި، އަދި އަމުދުން އެބޭފުޅުންގެ ޘަޤާފަތަށް ބަލައިފި ކަމަށްވަންޏާ، އާ ކަމެއްވެސް ނޫން. އެހެންވީމާ، އެކަން ކުރައްވަފާނެ އެބޭފުޅުން.\nއެހެންނަމަވެސް، އަޅުގަނޑު ދަންނަވާލަން ބޭނުންވަނީ، ރައްޔިތުން މިހާ މަސައްކަތް ކޮށްގެން، ރައްޔިތުންގެ އުއްމީދުތަކެއް އޮވެގެން، ޒުވާނުންނަށް ވަޒީފާތަކެއް އުފެދިގެންދާއިރު، އަޅުގަނޑުމެން އުއްމީދު މިކުރަނީ، މިއަދު ކަމެއް ކޮށްފައި، މާދަމާ އެކަން ނިންމާކަށެއް ނޫން. އެއަށްވުރެ ދިގު މުއްދަތެއްގައި އަޅުގަނޑުމެން އެކަން ކުރަން މިދަނީ. އަޅުގަނޑުމެންގެ ދުސްތޫރުގައި ލިޔެފައި މިއޮތީ ފަސް އަހަރުގެ ދައުރެއް. ފަސް އަހަރުގެ ދައުރެއް ލިބުނީމާ، އަޅުގަނޑަށްވެސް އިޙްސާސް ކުރެވޭ، ރަށްރަށަށް ބޭނުންވެފައި ހުރި ތަރައްޤީގެ މަޝްރޫޢުތަކަށް ބަލާކަމަށްވަންޏާ، ރައްޔިތުންނަށް ބޭނުންވެފައި ހުރި އަސާސީ ޚިދުމަތްތަކަށް ބަލާކަމަށްވަންޏާ، ފަސް އަހަރުގެ މަޝްރޫޢަކީ ހާދަ ކުރު މުއްދަތެކޭ. ހާދަހާ ކުރު މުއްދަތެކޭ. އެހެންވީމާ، އަށާރަ މަސްދުވަހު އައިސްގެން، ކޮން ކަމެއްތޯ ވާނީ؟\nއެހެންވީމާ، އަޅުގަނޑު ހަމަ ދިވެހި ރައްޔިތުންގެ އަރިހުގައި ދަންނަވާލަން ބޭނުންވޭ. މި ވޯޓާ ހަމަޔަށް ވަޑައިގަންނަވާއިރު، ތިޔަބޭފުޅުން ސީރިޔަސްކޮށް ވިސްނަވަންޖެހޭ ކަންކަމުގެ ތެރޭގައި ވެއްޖިއްޔާ، އަޅުގަނޑުމެން ކޮންމެ މީހަކުވެސް ތަރައްޤީގެ ވާހަކަ ދައްކާނެ. ތަރައްޤީގެ ވާހަކަ ދައްކާ ބަޔަކާއި، ތިން އަހަރުގެ ތެރޭގައި ތަރައްޤީ ނުކުރެވުނު ބަޔަކާއި، ތަރައްޤީގެ މަޝްރޫޢުތަކެއް ހިންގި ހިންގީނުން ގޮސް، އެނޫން ވާހަކައެއް ނުދެއްކޭނެ ކަމަށް މިހާރު ގަބޫލުކޮށްގެން، އަޅުގަނޑުގެ ވާދަވެރިން ތަރައްޤީގެ ވާހަކަ މަޖުބޫރުވެގެން އެ ދައްކަވަނީ.\nއަޅުގަނޑުމެން ހަމަ ކުރުގޮތަކަށް ދަންނަވަން. މިކަހަލަ ބޮޑެތި ބިޔަ މަޝްރޫޢުތަކަށް ވެއްޖިއްޔާ، އެބޭފުޅުން ހިންގެވި ކޮންމެ މަޝްރޫޢަކަށް، ނިންމެވި ކޮންމެ މަޝްރޫޢަކަށް، އަޅުގަނޑުމެންގެ ސަރުކާރުން މިވަނީ ހަ މަޝްރޫޢު ހިންގައިދީފައޭ. އެހެންވީމާ، މިއީ ހާލު ހުރިގޮތް. މިއީ މިކަންކަން ހުރިގޮތް.\nއެހެންވީމާ، މިއަދު މި ހުރިހާ ވާހަކައެއް ދައްކާއިރުވެސް، އަޅުގަނޑުމެންނަށް ކޮމްޕްރޮމައިޒް ނުކުރެވޭނެ، ނޫނީވިއްޔާ އަޅުގަނޑުމެންނަށް ގޮތެއް ނުނިންމައި ދޫނުކޮށްލެވޭނެ ބައެއް ކަންކަން އެބަހުރި. އަޅުގަނޑުމެންގެ އަސާސް އެބަހުރި. ބަހާ އެބަހުރި. އެއްކަމަކީ، ދިވެހިރާއްޖޭގައި އޮންނަން ބޭނުންހެއްޔޭ، ސައްތައިންސައްތަ އިސްލާމީ ވެރިކަމެއް. ދިވެހިރާއްޖޭގައި ތިބެންޖެހޭނީ ސައްތައިންސައްތަ މުސްލިމުން ހެއްޔޭ. ދިވެހިރާއްޖޭގައި ޤިޞާޞް ތަންފީޒު ކުރާނަންހެއްޔޭ. މަރުގެ ޙުކުމް ތަންފީޒު ކުރާނަންހެއްޔޭ. ނޫނީވިއްޔާ އަނެއްކާވެސް ކުރީގައި އޮތްގޮތަށް، މީހުން މެރުމާއި، އަނިޔާވެރިކަމާއި، ޖާހިލުކަންމައްޗަށް ދޫކޮށްލަން އަޅުގަނޑުމެންގެ ޤާނޫނުތަކުގައި އެ ވާހަކަ ނުލިޔާނީހޭ؟ ހަމަގައިމުވެސް އަޅުގަނޑާ ވާދަކުރައްވާ ސިޔާސީ ބޭފުޅުންގެ މެނިފެސްޓޯއަކުންނެއް، މި ދެންނެވި ވާހަކަތަކަކަށް ޖަވާބެއް ނުދެއްވާ. މި ދެންނެވި ވާހަކަތަކަށް ޖަވާބު ނުދެއްވާތީކީކަންނޭނގެ، ބޭރު ކަރަކަރައިގެ ބޭފުޅުން، އެބޭފުޅުންނާ އެހާ ޝައުޤުވެރިކަން، އަޅުގަނޑުގެ ވާދަވެރިންނާ ދޭތެރޭގައި އޮތީ. މި ވާހަކަތައް ދައްކާފައި، ޤައުމަށް ހެޔޮއެދިގެން، ޤައުމުގެ މަޞްލަޙަތު ޙިމާޔަތް ކުރުމަށާއި، ދީން ޙިމާޔަތް ކުރުމަށް އަޅުގަނޑު މިހާ ބާރުލައި ވަކާލާތު ކުރާތީ، އަޅުގަނޑަށް އެނގޭގޮތުން ވެއްޖިއްޔާ، އަޅުގަނޑާ ދޭތެރޭގައި މި އަންނަ ބަދުނާމުތައް، ބޭރުގެ ބައެއް ފަރާތް ފަރާތުން މި އަންނަނީ.\nއެހެންވީމާ، މިހާރުވެސް އެބަޖެހޭ، ދެން ވަޑައިގަންނަވާ ރަށެއްގައި، ރައްޔިތުންނަށް ކަށަވަރުކޮށްދެއްވަން، އެބޭފުޅުންގެ ސަރުކާރެއްގައިވެސް ދިވެހިރާއްޖޭގައި އިސްލާމްދީން ނޫން ދީނަކަށް ޖާގަ ނުދެއްވާނެކަން ކަށަވަރުކޮށްދެއްވަންޖެހޭ. އަދި ރާއްޖެއަކީ ސަތޭކައިންސަތޭކަ މުސްލިމް ދައުލަތެއް ކަމަށް، އޮންނަންޖެހޭނެ ކަމަށް އެބަ ކަށަވަރުކޮށްދެއްވަންޖެހޭ. މަރުގެ ޙުކުމް ތަންފީޒު ކުރުމާއި ނުކުރުމާ ދޭތެރޭގައި އަޅުގަނޑުމެންނަށް އެބޭފުޅުންގެ ފަރާތުން ބަހެއް ވިދާޅުވާންޖެހޭ. އެކަމަކު އަޅުގަނޑަށް އެނގޭ، މީގެ ޖަވާބުވެސް މި ސުވާލުތަކުގެ ކުރިން. މި ޖަވާބު ފެންނާނީ ސެޕްޓެންބަރު 23 ގައި ނަގާ ވޯޓުންނޭ. ކިހާ ރަނގަޅު ޖަވާބެއްތޯ އެއީ.\nއެހެންވީމާ، ރައްޔިތުން މިކަންކަމާ ޣާފިލުވެގެނެއް ނުވާނެ. ރައްޔިތުންގެ ތެރެއިން ހަމަ ކޮންމެ މީހަކުވެސް ދޫނުކޮށްލާނެ ދެކަމެއްގެ ވާހަކަ އަޅުގަނޑު މި ދެންނެވީ. އެއްކަމަކީ، ދިވެހި ދައުލަތުގައި، ނޫނީ ދިވެހިރާއްޖެ އޮންނާނީ ސަތޭކައިންސަތޭކަ އިސްލާމުން ތިބޭ ދައުލަތެއްގެ ގޮތުގައިތޯ، ދިވެހިރާއްޖެ އޮންނަން ބޭނުންވަނީ؟ ދެވަނަ ކަމަކަށްވާނީ، ހަމަ ޙަޤީޤަތުގައިވެސް އަޅުގަނޑުމެންނަށް މި ދިމާވި، ކުރީގައި ހުރި މަރުގެ ކަންތައްތަކާއި، އަނިޔާވެރި ކަންތައްތައް، އެގޮތުގެ މަތިން އޮތުމަށްޓަކައި އަނެއްކާވެސް ޤާނޫނުގައި ވަކި އެއްޗެއް ނުބުނެ، އިސްލާމީ ޝަރުޢުގައި އެ އޮންނަގޮތަށް، ޤިޞާޞް ތަންފީޒުނުކޮށް ދޫކޮށްލަން ހުޅުވާލާފައި އޮންނަ ސިޔާސަތެއްތޯ، އަޅުގަނޑުމެން ގެންގުޅޭނީ. އެހެންވީމާ، މިއީ ހަމަގައިމުވެސް ދިވެހި ރައްޔިތުން ވިސްނާވަޑައިގަންނަވަންޖެހޭ ކަމެއް. ދެންހުރި އެހެން ކަންކަމަކީ ކޮންމެ ބައެއްގެވެސް ތޫނުފިލިކަމާއި، އެބަޔަކަށް މަސައްކަތް ކުރެވުނު މިންވަރަކުން ރައްޔިތުންނަށް ތަރައްޤީ ގެނައުމަށް ކުރާ މަސައްކަތް.\nއަޅުގަނޑު ހަމަ ހުރިހާ ރައްޔިތުންނަށްވެސް އެދެނީ، ތިޔަބޭފުޅުން މިކަންކަމާ ދޭތެރޭގައި ވިސްނާވަޑައިގަންނަވަން. ސެޕްޓެންބަރު މަހުން 23، އަންނަ މަހުން 23 ވަނަ ދުވަހު ނަގާ ވޯޓަކީ، އެއްގޮތަކަށްވެސް ޕާޓީގެ ފިކުރުގައި ނަގާ ވޯޓެއް ކަމަށް ވިސްނާވަޑައިނުގަންނަވާ! އެއީ އެއަށްވުރެ މާބޮޑު ޤައުމީ މަސްއޫލިއްޔަތެއް އަދާކުރަން ހަމަ ކޮންމެ ދުވަހަކުވެސް، ކޮންމެ ރައްޔިތަކު ނުކުމެވަޑައިގަންނަވައި ލައްވާ ވޯޓެއް ކަމަށް ތިޔަބޭފުޅުން ވިސްނާވަޑައިގަންނަވާ!\nއަޅުގަނޑު އެދެނީ ތިމަރަފުށީގެ ރައްޔިތުންނަށް، ތ. އަތޮޅުގެ ހުރިހާ ރައްޔިތުންނަށް، ދިވެހިރާއްޖޭގެ ހުރިހާ ރައްޔިތުންނަށް އުފާފާގަތި ދުވަސްތަކެއް. އުފާފާގަތި ދުވަސްތަކެއްގެ ތެރޭގައި ތިބެވޭނީ އަޅުގަނޑުމެން ޤާނޫނުތަކުންނާއި، އަޅުގަނޑުމެން ޢަމަލުކުރާ ކަންކަމުން އުފާފާގަތިކަން ކަށަވަރުކޮށްދޭނެ ކަންތައްތަކެއް އަޅުގަނޑުމެންގެ ތެރޭގައި ލިޔެވިގެން. އެކަންކަމުގެ މައްޗަށް ﷲގެ ނަޞްރާއި ތައުފީޤު، ﷲ މިންވަރު ކުރައްވާނެ.\nއިރާދަކުރެއްވިއްޔާ، އަޅުގަނޑުމެންގެ މި މަސައްކަތުގައި، މާތްﷲގެ ތައުފީޤާއި ބަރަކާތް މިންވަރު ކުރައްވާށި!


vnews - Rohingya muslimunah eheevaan sarukaarun account thakeh hulhuvaifi\nރޮހިންޖާ މުސްލިމުންނަށް އެހީވުމަށް ސަރުކާރުން ހާއްސަ އެކައުންޓްތަކެއް ހުޅުވައިފި\nބަނގްލަދޭޝްގެ އައްސޭރިފަށަށް އައި ރޮހިންގާ މުސްލިމުންތަކެއް - ފޮޓޯ: އޭ.އެފް.ޕީ\nރޮހިންގާ މުސްލިމުންނަށް އެހީވުމަށް ސަރުކާރުން ކުރިއަށް ގެންދާ ހަރަކާތާ ގުޅިގެން ފައިސާ ޖަމާކުރުމަށް ހާއްސަ އެކައުންޓުތަކެއް ހުޅުވައިފި އެވެ.\nރޮހިންޖާ މީހުންނަށް އެހީވުމަށް އެކައުންޓު ހުޅުވާފައި ވަނީ ބެންކް އޮފް މޯލްޑިވްސް (ބީއެމްއެލް) އާއި މޯލްޑިވްސް އިސްލާމިކް ބޭންކް (އެމްއައިބީ) ގައެވެ. އެގޮތުން މި ދެ އެކައުންޓަށްވެސް ރުފިޔާ އާއި ޑޮލަރު ޖަމާކުރެވޭ ގޮތަށް ވަނީ ހަމަޖައްސާފައެވެ.\nބީއެމްއެލްގައި ހުޅުވި އެކައުންޓު:\nއެމްއައިބީގައި ހުޅުވި އެކައުންޓް:\nMVR) 901 01 48001218 1001)\nUSD) 901 01 48001218 2001)\nރޮހިންގާ މުސްލިމުންނަށް އެހީވާން ބޭނުންވާ ފަރާތްތަކަށް މި އެކައުންޓްތައް މެދުވެރިކޮށް ފައިސާ ޖަމާ ކުރެވޭނެ އެވެ. ނަމަވެސް މިހާތަނަށް ލިބުނީ ކިހާ ފައިސާއެއް ކަމެއް ވިލަރެސް ކޮމެޓީން އަދި ހާމައެއް ނުކުރެއެވެ.\nބީއެމްއެލް އާއި އިސްލާމިކް ބޭންކްގައި ހުޅުވި އެކައުންޓުތަކުގެ އިތުރުން މޮބައިލް ފޯނު މެދުވެރިކޮށް ވެސް ފައިސާ ޖަމާ ކުރެވޭނެ ގޮތް ހަދަން މަސައްކަތް ކުރަމުން އަންނަ ކަމަށްވެސް ކޮމެޓީން ބުނެއެވެ.\nރޮހިންގާ މުސްލިމުންނަށް އެހީވުމަށް ހާއްސަ ހޮޓްލައިނެއްވެސް ވަނީ ގާއިމްކޮށްފައެވެ. ހޮޓްލައިން ނަންބަރަކީ 1440 އެވެ.\nމީގެ އިތުރަށް ރޮހިންޖާގެ މުސްލިމުންނަށް އެހީވުމަށް މީޑިޔާތަކާއި ގުޅިގެން މި މަހުގެ 21-23 އަށް ޓެލެތޯންއެއް ކުރިއަށް ގެންދިއުމަށްވެސް ވަނީ ނިންމާފައެވެ.\nމިޔަންމާ ސިފައިންނާއި ބުދިސްޓުން ރާޚައިން ސްޓޭޓަށް އަރައި މުސްލިމުން ކަތިލައި، ގެދޮރުގައި ހުޅުޖަހައި އަންހެނުންގެ އިއްފަތްފޭރި ހިންގަމުންގެންދާ ލާއިންސާނީ އަމަލުތަކާހުރެ މިދިޔަމަހުގެ 25 ވަނަ ދުވަހުން ފެށިގެން އިއްޔެއާ ހަމައަށް، މިޔަންމާ ސިފައިންނަށް ފިލައިގެން އަވަށްޓެރި ބަނގްލަދޭޝްއަށް ރޮހިންގާ މުސްލިމުންގެ 370،000 އަށްވުރެ ގިނަމީހުން ގޮސްފައި ވެއެވެ.\nރޮހިންގާ މުސްލިމުންގެ މައްސަލާގައި އދގެ ސަލާމަތީ މަޖިލީހުގެ ޖަލްސާއެއް މިއަދަށް ތާވަލްކުރީ މިމައްސަލާގައި މުޅި ދުނިޔޭގައި ކަންބޮޑުވުންތައް ފާޅުކުރާން ފެށުމުންނެވެ. ޖަލްސާ ބާއްވަން ހަމަޖެހުނީ އިނގިރޭސިވިލާތާއި ސްވިޑަންގެ އެދުމަށެވެ.


ޕެންޑަން ޝިފޯން ކޭކް ވިތް ކޮކޮނަޓް ގްލޭޒް\nޕެންޑަން ކޭކު ކަމުދަންޔާ މި ރެސިޕީ ޓްރައި ކޮށްލާ\n4 މެއި 2020 | ހޯމަ 12:51\nމިފަހަކަށް އައިސް ދިވެހިން ދަނީ ފޮނިއެއްޗެހި ތައްޔާރު ކުރުމަށް ބައިވަރު ރެސިޕީތަކުގައި ރާނބާފަތް ބޭނުންކުރަމުންނެވެ. ޕެންޑަން ކޭކަކީ ވަރަށް ގިނަ ބައެއްގެ ފޭވަރިޓެކެވެ.\nކޭކު އަޅަން ބޭނުންވާނީ:\n100 ގުރާމް ފުށް (ފުރާނާފައި)\n1/4 ސައި ސަމުސާ ލޮނު\n1 ސައި ސަމުސާ ބޭކިންގ ޕައުޑަރ\n5 ބިސް (ގޮބޮޅި ވަކި ކޮށްފައި)\n20 ގުރާމް ހަކުރު\n60 ގުރާމް ހަކުރު (ވަކިން)\n3 ސަމުސާ ކުކިންގ ތެޔޮ\n30 މިލިލީޓަރ ރާނބާފަތުގެ ދިޔަ (ހަދަން ބޭނުންވާނީ 13 ރާނބާފަތް،3ސަމްސާ ފެން)\n100 މިލިލީޓަރ ކާށި ކިރު\nގްލޭޒް އައިސިންގ ހަދަން ބޭނުންވާ ތަކެތި:\n3 ސަމުސާ ކާށިކިރު\n1/2 ސައި ސަމުސާ ކާށި އެސެންސް (ބޭނުމިއްޔާ ނޭޅިޔަސް އަނގަޅުވާނެ)\n1 ޖޯޑު އައިސިންގ ހަކުރު\nފުރަތަމަ ރާނބާފަތް ޖޫސް ކުރުމަށް ފަތްކޮޅު ކޮށާލާފައި ފެންފޮދާއެކު މިކްސަރެއްގައި ގިރާލާށެވެ (ޕޭސްޓަކަށް ވަންދެން). ދެން ފުރޭންޔެއް ބޭނުންކޮށްގެން ދިޔަ ފެލާށެވެ.\nކޭކު އެޅުމަށް ބިހުގެ ގޮބޮޅި، 20 ގުރާމް ހަކުރު އަދި ތެޔޮ ގަށާލާފައި ކާށިކިރު އެއްކޮށްލާށެވެ. އެއްވުމުން ރާނބާފަތުގެ ދިޔަ އެއްކޮށްލާފައި ގަށާލާށެވެ. ވަކި ތައްޓެއްގައި ފުށް، ލޮނު އަދި ޕައުޑަރ އެއްކޮށްލާފައި ދެން ހުރި ކޭކު ފުށްގަނޑުތެރެޔަށް ވިސްކް ކުރަމުންދާށެވެ.\nދެން ބިހުގެ ހުދު ބަޔާއި 60 ގުރާމް ހަކުރު ވަކި ތައްޓެއްގައި މިސްކްކުރާށެވެ. ރަނގަޅަށް މިކްސްވުމުން ހުންނާނީ ވިޕްކްރީމް ހުންނަގޮތަށެވެ.\nމި މިކްސް ކޭކު ފުށްގަނޑު ތެރެޔަށް މަދުމަދުން، ވަރަށް ބަލައިގެން މިކްސް ކުރަމުން ދާށެވެ (އެހާ ގަދަޔަކަށް ނޫން). އެއްކޮށް މިކްސްވުމުން 165 ޑިގްރީ ސެލްސިއަސްގައި 50 މިނެޓްވަންދެން ފިހެލާށެވެ. މި ކޭކު ފުށްގަނޑު އަޅާނީ މަދު ތެޔޮކޮޅަކުން ގްރީސް ކޮށްފައި ހުރި ޓްރޭއަކަށެވެ.\nކޭކު ފިހެވޭ ގަޑީގައި ގްލޭޒް ތައްޔާރުކޮށްލުމަށް ކާށިކިރު، ކާށި އެސެންސް އަދި އައިސިންގ ހަކުރު އެއްތައްޓެއްގައި ވިސްކްކޮށްލާށެވެ. ކޭކު ފިހެވި، ފިނިވުމުން ޓްރޭއިން ނަގައި، މައްޗަށް ގްލޭޒް އަޅާފައި ފިނިކޮށްލަން ބަހައްޓާށެވެ.


3 Dhivehin Everest ah: bura, ekamaku mivaru kameh neiy | Mihaaru\nތިން ދިވެހިން އެވަރެސްޓަށް: "ބުރަ، އެކަމަކު މިވަރު ކަމެއް ނެތް"\nކަނޑުގެ ލޮނުގަނޑަށް ވުރެ 5،364 މީޓަރު އުހުގައި ތިން ދިވެހިން ގައުމީ ދިދަޔާ އެކު\n05 އޮކްޓޯބަރ 2016 - 06:34\nދުނިޔޭގެ އެންމެ އުސް ފަރުބަދަ ކަމަށްވާ މައުންޓް އެވަރެސްޓްގެ ބޭސް ކޭމްޕް އަށް މިދިއަ ހޯމަދުވަހު އެރި ތިން ދިވެހިންގެ ތެރޭގައި ހިމެނޭ ފަރީހާ ޝަރީފް، އެ މަންޒަރު ސިފަކުރި އެވެ.\nބޭންކް އޮފް މޯލްޑިވްސް (ބީއެމްއެލް) ގެ ޗެއާޕާސަން އަދި ވިޔަފާރިތަކަށް ހާއްސަ ކޮންސަލްޓެންސީގެ ހިދުމަތް ދޭ އެފްޖޭއެސް ކޮންސަލްޓިންގެ ވެރިޔާ، ފަރީހާގެ އިތުރުން އެފްޖޭއެސްގެ ސީއީއޯ ހާމިދު ސޯދިގާއި ޔޫއެންޑީޕީގައި މަސައްކަތްކުރާ އަބްދުﷲ ވަހީދު ވެސް އެ ރީތިކަމުން އުފާ ހޯދި އެވެ. އެ ހިތްގައިމު ފޮޓޯ ނަގަން ފެށި ގޮތަށް ހުއްޓާލާ ހިތް ވެސް ނުވި އެވެ. އެ މީހުންގެ ފޯންގެ ޗާޖް ދިއުމުން ގައިޑްގެ ފޯނުން ވެސް ފޮޓޯ ނެގި އެވެ.\nތިން ދިވެހިން އެރީ ކަނޑުގެ ލޮނުގަނޑުން ފެށިގެން 5،364 މީޓަރު (17،598 ފޫޓް) އުހުގައި އޮތް ބޭސް ކޭމްޕަށެވެ. މިއީ އެވަރެސްޓް ހިމެނޭ ހިމާލިޔާ ފަރުބަދަތަކަށް އެރުމުގައި އެންމެ ގިނައިން ބޭނުންކުރާ މަގެވެ.\nމިއީ ދިވެހިންގެ ބަޔަކު މި ހިސާބަށް އެރި ފުރަތަމަ ފަހަރެއް ނޫނެވެ. މީގެ ކުރިން ވެސް ބައެއް ދިވެހިން ވަނީ އެވަރެސްޓް ފަރުބަދައިގެ އެކި ހިސާބުތަކަށް އަރައިފަ އެވެ.\nގައުމީ އެއާލައިން މޯލްޑިވިއަން އިން ސްޕޮންސަކޮށްގެން މައުންޓް އެވަރެސްޓަށް އަރަން ފަރީހާ އާއި ހާމިދު އަދި ވަހީދު ދަތުރު ފެށީ މިދިޔަ މަހުގެ 25 ގަ އެވެ. ފަރުބަދަ ފަދަ ތަންތަނަށް އެރުމުގެ އެއްވެސް ތަޖުރިބާއެއް ނެތް މި ތިން މީހުން، ނޭޕާލްގެ ވެރިރަށް ކަތަމަންޑޫން ލޫކާ އަށް ދިއުމަށް ފަހު، އެ ދުވަހުގެ ހެނދުނު ފަރުބަދަ އަށް އަރަން ދަތުރު ފެށި އެވެ.\nދުނިޔޭގެ އެންމެ އުސް ފަރުބަދަ ކަމަށްވާ މައުންޓް އެވަރެސްޓްގެ ބޭސް ކޭމްޕަށް އެރި ތިން ދިވެހިން: އެތައް އުނދަގުލަކާ ދިމާވި\nގާތްގަނޑަކަށް ނުވަ ދުވަހު ހިނގުމަށް ފަހު، މިދިއަ ހޯމަދުވަހު ތިން ދިވެހިން ވަނީ ބޭސް ކޭމްޕަށް އަރައިފަ އެވެ. ދިވެހި ގައުމީ ދިދައިގެ އިތުރުން މޯލްޑިވިއަންގެ ނަމާއި ލޯގާ ޖަހާފައިވާ ޓީޝާޓް އަދި ބެނާ އެ މީހުން ވަނީ މައުންޓް އެވަރެސްޓްގެ އެ ހިސާބަށް ގެންގޮސްދީފަ އެވެ.\nނަމަވެސް އެއީ އެއް ގޮތަކަށް ވެސް ފަސޭހަ ދަތުރެއް ނޫނެވެ. ރާއްޖެއިން ފުރުމުގެ ކުރިން، މާލޭ ޓްރެކް ދަނޑުގައި ދުވެ، ކަސްރަތުކޮށް، ތަމްރީންތަކެއް ހެދި ނަމަވެސް، ދުނިޔޭގެ އެންމެ އުސް ފަރުބަދައިގެ އެ ހިސާބަށް ދާން ކުރީ ވެސް އުދަނގޫ ދަތުރެކެވެ. ގާތަކުގެ ތެރޭގައި އެތައް ކިލޯމީޓަރަކަށް ހިނގަން ޖެހުމާއި މައްޗަށް އަރާ ވަރަކަށް ނޭވާލާން އުދަނގޫވުމާއި އެ ނޫން ވެސް ޖިސްމާނީ އަދި ނަފްސާނީ ބުރަތަކެއް އުފުލަން ޖެހުނެވެ.\n"އަހަރެންގެ ކަކުލުގައި ރިއްސާ. ވަހީދު އުޅުނީ ބޮލުގައި ރިއްސާތީ. ނަމަވެސް އެންމެ ބޮޑު ވަރުވީ ހާމިދަށް،" ފަރީހާގެ ފޭސްބުކްގައި ލިޔެފައިވެ އެވެ.\nހާމިދު ކުރިމަތިލާން ޖެހުނީ އެކިއުޓް މައުންޓަން ސިކްނަސް (އޭއެމްއެސް) ކިޔާ، ފަރުބަދަ ފަދަ އުސް ތަންތަނަށް އަރާ މީހުންނަށް އާންމުކޮށް ދިމާވާ މައްސަލައަކާ އެވެ. ފަރީހާ ބުނި ގޮތުގައި ބޭސް ކޭމްޕަށް އެރުމަށް ފަހު، ކުޑަ ތަންކޮޅެއް ތިރީގައި އޮންނަ ވިލެޖަކަށް އެނބުރި ދިއުމަށް ހިނގައިގަތް ތަނާ ހާމިދުގެ ހާލު ދެރަވާން ފެށި އެވެ. ވަރަށް ބޮޑަށް ބޮލުގައި ރިއްސައި ހޮނޑުލަވާ ގޮތްވެ އަދި ބޮލަށް އެނބުރުން އަރައި ހޭނެތެން އުޅޭހެން ހީވި އެވެ. އެހެންކަމުން، ހާމިދު ގެންދަން ހެލިކޮޕްޓަރެއް ހަމަޖައްސައިދޭން އެ މީހުންގެ އެޖެންސީގައި އެދުނެވެ.\nފަރީހާ އާއި އޭނާގެ ދެ އެކުވެރިން ބޭސް ކޭމްޕްގައި: ތިރިއަށް ފޭބިއިރު ސިއްހީ ބައެއް މައްސަލަތަކާ ދިމާވި\n"ނަމަވެސް އެޖެންސީން ބޭނުންވީ އަހަރުމެންނާ ވާހަކަދައްކަން. ފޯން ލައިންތައް ކެނޑި، އެހާ ރަނގަޅަށް ރޭންޖް ނުލިބޭތީ ގުޅުނުއިރު ހުރީ ވަރަށް ލަސްވެފައި،" ފަރީހާ ބުނެފައިވެ އެވެ.\nލަސްވެދާނެތީ ހާމިދު ގޮވައިގެން ރޭގަނޑު ގައިޑް ދިޔައީ ލޮބޫޗޭ ނަމަކަށް ކިޔާ ތަންކޮޅެއް ތިރީގައި އޮތް ޓައުނަކަށެވެ. އެންމެންގެ ހާލު ރަނގަޅު ނަމަވެސް ހެލިކޮޕްޓަރުގެ އެހީ ހޯދި އެވެ. އަދި އެނބުރި ކަތަމަންޑޫ އަށް ގޮސް، ޑޮކްޓަރަށް ދައްކާފައިވާ ކަމަށާއި ހުރިހާ އެންމެންގެ ހާލު ރަނގަޅު ކަމަށް ވެސް ފަރީހާ ބުންޏެވެ.\nކަނޑައެޅި އަޒުމް ތިން ދިވެހިން ވަނީ ހާސިލްކޮށްފަ އެވެ. ރޭގަނޑުގެ ގަދަ ފިންޏަށް ކެތްކުރި އެވެ. ލިބުނު ކާ އެއްޗެހީގައި ރަހައެއް ނުލަ އެވެ. އަދި އެހެން ވެސް އުދަނގޫތަކަށް ފަހު އެކަން ކާމިޔާބުވުމުން ފަރީހާ ބުނަން އޮތީ އެންމެ ވާހަކައެކެވެ.\nދުނިޔޭގެ އެންމެ އުސް ފަރުބަދަ ކަމަށްވާ މައުންޓް އެވަރެސްޓްގެ ބޭސް ކޭމްޕަށް އެންމެ ފަހުން އެރި ތިން ދިވެހިން\n"މިއީ އަހަރެން މިހާތަނަށް ކުރި އެންމެ ބުރަ ކަންތައް. މިފަދަ ކޮންމެ ކަމަކުން ހަށިގަނޑަށާއި ސިކުނޑި އަށް ވަރަށް އަސަރުކުރޭ. އެ ހުރިހާ ބުރައެއް އުފުލަން ޖެހުނު ނަމަވެސް މިހާ ހިތްހަމަޖެހޭ ކަމެއް ނެތް."\nނޭޕާލް ދިވެހިން މޯލްޑިވިއަން އެއާލައިން އައިލެންޑް އޭވިއޭޝަން\nމި ފުރިހަމަ ރީތި ޗާލު ހިތްގައިމު ރާއްޖޭގެ ރަށްތަކަށްވުރެ ރީތި ތަނެއް ދިވެއްސަކަށް ފެނުނު ފުރަތަމަ ފަހަރު! ހަމަ ހައިރާން ވެއްޖެ!\nއޭތް އޯތް! އެމީހަކު ބޭނުން މަންޒިލެއް ބަލާލަން އަދި މަޖާކޮށްލާ ހަދާލަން ބޭނުން ކޮންމެ ދިވެއްސަކު ދަތުރު ޚަރަދުގެ ސްޕޮންސަރ ހޯދުމަށް ޤައުމީ އެއަރ ލައިން "މޯލްޑިވިއަން" ގައި އަވަހަށް އެދޭށެވެ.\nބޭސް ކޭމްޕް އަކީ މި ފަރުބަދަ އަށް އަރަން ދަތުރު ފަށާ ފުރަތަމަ ކޭމްޕް. ފަރުބަދަ އަށް އަރަން ފަށާ ހިސާުބު. 17،000 ފޫޓު މަތި. އެހިސާބަކީ އަނެއްހެން މާބޮޑު އުނދަގޫ ތަކެއް ވާނެ ހިސާބެއް ނޫން. އެ ހިސާބަށް އަރަން ޖެހޭ ދުވަސް ގިަނަޔަސް އެއީ އުންދަގޫ ދަތުރެކޭ ނުބުނެވޭނެ. ހާލު ދެރަވެގެން ހެލިކޮޕްޓަރު ގެނެސްގެން ދިޔަ ވާހަކަ އަޑު އިވުމުން ހައިރާންވޭ. ފިޓްނަސް މާ ބޮޑަށް ދަށީ ތޯއްޗެ. ބޭސް ކޭޕްޕް އިން ދަތުރު ކުރާނީ، ކޭމްޕް 1 އިން ކޭމްޕް2އިން ކޭމްޕް3އިން ކޭމްޕް4އިން ދެން ސަމިޓަށް. ސަމިޓަކީ ފަރުބަދައިގެ އެންމެ އުސް ހިސާބު. 29،000 ފޫޓު އުސް ސަމިޓަށް ބޭސް ކޭމްޕް އިން ފެށިގެން ކުރާ ދަތުރަކީ އުނދަގޫ ދަތި ދަތުރެއް. މޫސުން ގޯސްވުން ނޭވާލާން ދަތިވުން ފަދަ ކަންތައްތަކުގެ ސަބަބުން މީހުން މަރުވެފައިވެސް ވޭ. ތިޔަ ޓީމަށް އެންމެ ކުޑަ މިނުން ބޭސް ކޭމްޕާ ޖެހިގެން 19،900 ފޫޓު އުހުގައި ކޭމްޕް 1 އަަށް ދެވުނު ނަމަ އެއްޗަކަށް ވީސް. މޯލްޑިއަންއިން ހަމަ ބައެއްގެ އެޑްވެންޗަރ ދަތުރަކަށް ހަރަދު ކޮށްލީ.\nމަރުޙަބާ ޙާމިދު އެންޑް ޓީމް.ވަރަށް އުފާވެއްޖެ.\nތިން ދިވެހިން ހިތްވަރާއި އެކު އެވަރެސްޓް އަށް އަރައިފިނަމަ އޭގެ އިން އެ ދޭހަ ކޮށްދެނީ ރާއްޖޭގެ ރިސޯރޓް ތަކުގައި ހުރި މެދު ފަންތިއާއި އަދި މަތީ ފަންތީގެ ވަޒީފާ ތައް ވެސް ދިވެހިންނަށް އަދާ ކުރެވޭނެ ކަމަށެވެ. އެކަން ކުރެވޭނީ އެކަމުގައި ޓޫރިޒަމް މިނިސްޓްރީން ވަރަށް ބުރަ ކޮށް މަސައްކަތް ކޮށްގެން ނެވެ. ޓޫރިޒަމް މިނިސްޓްރީ އަކީ މިރާއްޖޭގެ މިހާރުގެ ސަރުކާރުގެ ތެރޭގައި އޮތް އެންމެ ކަންނެތް މިނިސްޓްރީ އަކީ. އެމިނިސްޓްރީ އަށް އެމިނިސްޓްރީގެ މޭންޑޭޓް ތެރޭގައި ހިމެނޭ ކަން ކަން އެއްގޮތަކަށް ވެސް ނުބެލެއެވެ. އެމިނިސްޓްރީގެ ސާރވެންޓުންގެ ބޮޑުން ތައް އޯވަރ ހޯލް ކޮށްގެން ނަމަވެސް މިކަން ހައްލު ކުރެވޭތޯ ސަރުކާރުގެ އިކޮނޮމިކް ކައުންސިލުން ބައްލަވަންވީ އެވެ. މިނިސްޓަރުން ރުހޭ ޕީއެެސް އިން މިނިސްޓްރީ ތަކަށް އައްޔަން ކުރުން ލަސްވަނީ އެއީ ކީއްވެގެން ތޯއެވެ.\nބަންގާޅިން އެންޏެއްނޫންދޯ ފޮޓޯނަގަނީކީ................. ދިވެހިންވެސް ފޮޓޯނަގާހަމަ\nއަޅުގަނޑު ހީކުރީ މި3ބޭފުޅުން ވަޑައިގެންނެވީ އެވަރެސްޓް ގެ ޕީކް ސަމިޓަށް އަރުއްވަން ކަމަށް. އެކަމަކު އަދިކިރިޔާ މި އެނގުނީ ބޮޑު ޕަބްލިސިޓީއާއެކު ޓާގެޓަކީ ހަމައެކަނި ބޭސް ކޭމްޕް ކަމަށް. ދެން މިވަރަކީވެސް ކާމިޔާބީއެއްކަމަށް ދެކެންޔާ ވަރަށް މަރުޙަބާ.\nމޯލްޑިވިއަންއިން ސްޕޮންސަރ ކުރިކަމަށް ޚަބަރު ލިބުމުން ހައިރާންވެއްޖެ. އަނެއްކާ ނޭޕާލްއަށްވެސް މޯލްޑިވިއަންއިން ދަތުރުތައް ފަށަނީތޯ؟ ދެން މީގަ މިބައިވެރިވަނީ މިރާއްޖޭގެ މުއްސަދިން. އެމީހުންގެ އެޑްވެންޗަރ ދަތުރަކަށް ކިހާވަރެއްބާ މޯލްޑިވިއަންއިން ޚަރަދުކުރީ. މަވެސް ދާނަން ޗައިނާގެ ބޮޑުފާރު ބަލާލަން މޯލްޑިވިއަންއިން ސްޕޮންސަރ ހޯދަން\nބޮޑައް ވައްތަރީ ސެލްފީ ނަގަންދިޔަ ކުދިންކޮޅަކާ.\nވަރައް ބުރަ ކަމެއް މީ... ރަނގަޅު މޫސުމަކަށް ޓާރގެޓް ކުރިކަން ރަނގަޅު... ފިނި މޫސުމާ ދިމާވިނަމަ ވަރައް ތަދު ކަމަކަށް މިކަން ވާނެ... ފިނި މޫސުމުގަ މި ފަރުބަދަޔައް އަރަން ދާ މީހުންގެ ދެބައިކުޅަ އެއްބައި މީހުންނައް ފަރުބަދަޔައް އެރެނީ...


Isthasheege DNA dhimaavanee Rilwan ge mamma aa: Expert | Mihaaru\nރިލްވާން: އޭނާ ގަދަކަމުން ފޮރުވި ކަމަށް ބުނެ ދައުލަތުން ވަނީ ދެ މީހަކަށް ދައުވާ ކޮށްފައި\nއިސްތަށީގެ ޑީއެންއޭ ދިމާވަނީ ރިލްވާންގެ މަންމައާ، އެކަމަކު އާއިލާގެ އެހެން މީހަކާ ވެސް ދިމާވެދާނެ: އެކްސްޕާޓް\n14 މެއި 2018 - 16:347comments\nނޫސްވެރިޔާ އަހުމަދު ރިލްވާން ގަދަކަމުން ފޮރުވި ކަމުގެ ދައުވާ ލިބޭ އާލިފް ރައޫފްގެ ކާރުން ފެނުނު އިސްތަށީގެ ޑީއެންއޭ ދިމާވަނީ ރިލްވާންގެ މަންމައާ ކަމަށާއި އެކަމަކު އެ އާއިލާގެ އިތުރު ބަޔަކާ، އެ ޑީއެންއޭ ދިމާވުމުގެ ފުރުސަތު އެބައޮތް ކަމަށް ޑީއެންއޭ އެކްސްޕާޓަކު ކްރިމިނަލް ކޯޓުގައި މިއަދު ހެކިބަސް ދީފި އެވެ.\nއޮގަސްޓް، 2014 ގައި ރިލްވާން ގަދަކަމުން ފޮރުވި ކަމަށް ބުނެ ހ. ހިލްޓަން އާލިފް ރައޫފާއި ގދ. ވާދޫ ކަރަންކާގޭ މުހައްމަދު ނޫރައްދީންގެ މައްޗަށް ކުރާ ޓެރަރިޒަމްގެ ދައުވާގެ އަޑުއެހުމުގައި މިއަދު ހާޒިރުކުރި އެކްސްޕާޓަކީ އާލިފް ގެންގުޅުނު ރަތް ކުލައިގެ ކާރަކުން ފެނުނު އިސްތަށީގެ ޑީއެންއޭއާ ގުޅޭގޮތުން ހާޒިރުކުރި އެކްސްޕާޓެކެވެ. ދައުލަތުން ތުހުމަތު ކުރާގޮތުން ރިލްވާން ގަދަކަމުން ފޮރުވީ އާލިފްގެ ކާރަށް އަރުވައިގެން ގޮހެވެ.\nރިލްވާންގެ މަންމަ އައިމިނަތު އީސާގެ ޑީއެންއޭއާ ދިމާވާ އިސްތަށި ހެއްކެއްގެ ގޮތުގައި ދައުލަތުން ބޭނުން ކުރަނީ އާލިފްގެ ކާރަށް ރިލްވާން ގަދަކަމުން އެރުވިކަން ސާބިތުކޮށް ދިނުމަށެވެ. ރިލްވާން ދިރިއުޅުނު ފްލެޓުން ވެސް އޭނާގެ މަންމަގެ ޑީއެންއޭ ދިމާވާ އިސްތަށްޓެއް ފެނިފައި ވާތީ ދައުލަތުން މަސައްކަތް ކުރަނީ އެ ދެ އިސްތަށީގެ ޑީއެންއޭ ބޭނުންކޮށް، އާލިފްގެ ކާރަށް އެރުވީ ރިލްވާން ކަން ސާބިތު ކޮށްދިނުމަށެވެ.\nރިލްވާންގެ މަންމަގެ ޑީއެންއޭއާ ދިމާވާ އިސްތަށި ފެނިފައިވަނީ އާލިފްގެ ކާރުގެ އެކި ތަންތަނުން ފުލުހުންގެ ސާމްޕަލްތައް ނެގިއިރު އެ ކާރުގެ ކާޕެޓް މަތިންނެވެ. އެ ބާވަތުގެ ޑީއެންއޭ އަކީ ރާއްޖޭގައި އާންމުކޮށް ތަހުލީލު ކުރެވޭ ބާވަތުގެ ޑީއެންއޭ އަކަށް ނުވާތީ އެ އިސްތަށީގެ ތަހުލީލުތައް ކޮށްފައި ވަނީ ތައިލެންޑުގެ ލެބޯޓްރީއަކުންނާއި ވިއެޓްނާމްގެ ލެބޯޓްރީއަކަށް ފޮނުވައިގެންނެވެ.\nކޯޓުގައި މިއަދު ހެކިބަސް ދިނީ އެ އިސްތަށި ބޭރަށް ފޮނުވައިގެން ކުރި ތަހުލީލުތަކުގެ ނަތީޖާތަކަށް ބިނާކޮށް، ދިވެހި ފުލުހުން ތައްޔާރުކުރި ޑީއެންއޭ ރިޕޯޓް ހެދި މާދިހު މުހައްމަދު ސަލީމެވެ. ހެކިބަސް ދެމުން އޭނާ ވިދާޅުވީ އިސްތަށިން ފެނުނީ އެމްޓީ ޑީއެންއޭއެއް ކަމަށާއި އެއީ އާންމުކޮށް ފެންނަ ނިއުކްލިއާ ޑީއެންއޭއާ ތަފާތު ބާތެެއް ކަމަށެވެ. ނިއުކްލިއާ ޑީއެންއޭ ކޮންމެ މީހަކާ ދިމާވުމުގެ ފުރުސަތު ވެސް އޮވެދާނެ ކަމަށާއި އެކަމަކު އެމްޓީ ޑީއެންއޭ ދިމާވާނީ އެއްބަނޑު މީހުންނާ ކަމަށެވެ.\nއެ މައްސަލާގައި، ކާރުން ފެނުނު ފަސް އިސްތަށީގެ ތެރެއިން ތިން ވަނަ އިސްތަށީގެ އެމްޓީ ޑީއެންއޭ ދިމާވަނީ ރިލްވާންގެ މަންމައާ ކަމަށް އޭނާ ވިދާޅުވި އެވެ. އަދި ރިލްވާން ދިރިއުޅުނު ފްލެޓުން ފެނުނު އިސްތަށީގެ ޑީއެންއޭ ދިމާވަނީ ވެސް ރިލްވާންގެ މަންމައާ ކަމަށް އޭނާ ވިދާޅުވި އެވެ.\nޑީއެންއޭ އެހެން ބަޔަކާ ދިމާވުމުގެ ފުރުސަތު އޮވެދާނެތޯ ދައުލަތުން ސުވާލު ކުރުމުން މާދިހު ވިދާޅުވި ގޮތުގައި އެމްޓީ ޑީއެންއޭގައި އެ ފުރުސަތެއް ނޯންނާނެ އެވެ.\n"ބަދަލެއް ނާންނާނެ. މައިމީހާގެ ފަރާތުން ވާރުތަ ވަމުންނަ އަންނާނީ،" ހަތް އަހަރު ވަންދެން އެ ދާއިރާގައި ފުލުހުންގެ ތެރޭގައި މަސައްކަތް ކޮށްފައިވާ މާދިހު ވިދާޅުވި އެވެ.\nމާދިހު އެގޮތަށް ވިދާޅުވުމުން އާލިފާއި ނޫރައްދީންގެ ވަކީލް ނޫރުއްސަލާމް އަބޫބަކުރު ސުވާލު ކުރެއްވީ ރިލްވާންގެ މަންމަގެ އަންހެން ކުދިންނަށް ލިބިފައިވާ ދަރިންނާ އެ ޑީއެންއޭއާ ދިމާވުމުގެ ފުރުސަތެއް އެބައޮތްތޯ ވިދާޅުވެ އެވެ.\nޖަވާބުގައި މާދިހު ވިދާޅުވީ ރިލްވާންގެ މަންމަގެ ތިބި އަންހެން ކުދިންނަށް ލިބިފައި ތިބި އަންހެން ކުދިންނާ ދިމާވުމުގެ ފުރުސަތު އޮވެދާނެ ކަމަށެވެ.\nއާލިފްގެ ކާރުން ފެނުނު އިސްތަށީގެ ޗެއިން އޮފް ކަސްޓަޑީ ރިޕޯޓް (ފުލުހުން ހެކި ނެގުމަށް ފަހު އެ ތަކެތި ނަގުލުވަމުންދާ ގޮތް ބަޔާންކުރާ ރިޕޯޓް) ދައުލަތުން ހުށަހަޅާފައި ނެތުމުން އެކަމާ މެދު ވަކީލް ނޫރު ސުވާލު އުފެއްދެވި އެވެ. އަދި ފޮރެންސިކަށް ގެނައި އިސްތަށްޓާ ފޮރެންސިކުން ހަވާލުވީ ޗެއިން އޮފް ކަސްޓަޑީ ރިޕޯޓް އޮވެގެންތޯ އޭނާ ސުވާލު ކުރެއްވި އެވެ.\nޖަވާބުގައި މާދިހު ވިދާޅުވީ އެ އިސްތަށި ފުލުހުންގެ ލެބޯޓްރީއަށް ގެނައިއިރު ޗެއިން އޮފް ކަސްޓަޑީ ރިޕޯޓް އޮތްކަން ހަނދާން ނެތް ކަމަށެވެ. އެކަމަކު ޗެއިން އޮފް ކަސްޓަޑީ ފުރިހަމަވެފައި ނެތް ނަމަ އެއްވެސް އެއްޗަކާ ލެބޯޓްރީން ހަވާލު ނުވާނެ ކަމަށް އޭނާ ވިދާޅުވި އެވެ.\nއެގޮތަށް މާދިހު ވިދާޅުވުމުން ވަކީލް ނޫރު ވަނީ ޗެއިން އޮފް ކަސްޓަޑީ ނެތުމުން، އެ އިސްތަށްޓަކީ ކޮން ތަނަކުން ގެނައި އެއްޗެއް ކަން ނޭނގޭނެ ކަމަށް ވިދާޅުވެ، އެ އިސްތަށްޓާ މެދު ސުވާލު އުފައްދަވައިފަ އެވެ.\nރައްދުގައި ދައުލަތުން ބުނީ ޗެއިން އޮފް ކަސްޓަޑީ ރިޕޯޓް އެ މައްސަލާގައި ފުރިހަމަވެފައި އޮތް ކަމަށާއި އެ ރިޕޯޓް ހެއްކެއްގެ ގޮތުގައި ހުށަހަޅާފައި ނުވަނީ އެ ރިޕޯޓަކީ ހެއްކާ ބެހޭގޮތުން ސުވާލު އުފައްދާ ހާލަތުގައި ހުށަހަޅާ އެއްޗަކަށް ވާތީ ކަމަށް ދައުލަތުން ބުންޏެވެ. އެ މައްސަލަ ކޯޓަށް ހުށަހެޅިއިރު އަމަލުކުރާ އުސޫލަކީ އެއީ ކަމަށްވާތީ އެ ރިޕޯޓް ހުށަހަޅާފައި ނުވަނީ ކަމަށް ދައުލަތުން ބުންޏެވެ. އެކަމަކު އެއާ މެދު ސުވާލު އުފައްދާތީ އެ ރިޕޯޓް ހުށަހަޅާނެ ކަމަށް ދައުލަތުން ބުންޏެވެ.\nއެ މައްސަލަ ބައްލަވާ ގާޒީ އާދަމް އާރިފް ވިދާޅުވީ ދައުވާ ކުރާއިރު މައްސަލައާ ގުޅޭ ހުރިހާ ހެއްކާއި ލިޔުންތައް ހުށަހަޅަން ދައުލަތުން ސަމާލުކަން ދޭން ޖެހޭ ކަމަށެވެ. އަދި މައްސަލައާ ގުޅޭ ލިޔުންތަކަކީ ސުވާލު އުފައްދާ ހާލަތުގައި ހުށަހަޅާ އެއްޗެއް ކަމުގައި ނުހެދުމަށް ގާޒީ އެދިވަޑައިގަތެވެ.\nއެ މައްސަލާގައި ދައުލަތުން ހުށަހެޅި ހެކިންގެ ތެރެއިން މިހާރު ހާޒިރު ނުކުރެވި ހުރީ އެންމެ ހެއްކެކެވެ. ކާކުކަން ނޭނގޭ ގޮތަށް ސިއްރުން ހެކިބަސް ދޭ އެ މީހާ ހާޒިރު ކުރެވިފައި ނުވާތީ އޭނާގެ ހެކިބަސް އަދި ނުނަގަ އެވެ.\nއޭނާ ހާޒިރު ކުރަން ދައުލަތުން ކުރި މަސައްކަތް ވެސް ކާމިޔާބު ވެފައި ނުވާތީ ދައުލަތުން މިއަދު އެދުނީ ކޯޓުގައި އޮންނަ އާންމު އުސޫލުގެ ދަށުން އޭނާ ހާޒިރުކޮށް، ހެކިބަސް ނަގައި ދިނުމަށެވެ. އެކަމަކު ހެކިބަސް ނަގާއިރު ސިއްރުކަން ނުގެއްލޭ ގޮތަށް ހެކިބަސް ނަގައިދޭން ދައުލަތުން އެދުނެވެ. އެ މީހާގެ އެޑްރެސް ކޯޓަށް ސާފު ނުވާތީ ގާޒީ އާރިފް އެންގެވީ އެ މައުލޫމާތު ސާފު ކުރުމަށް ފަހު ކޯޓަށް އެންގުމަށެވެ.\nރިލްވާން ގަދަކަމުން ފޮރުވި ކަމަށް ބުނެ ސ. ހުޅުދޫ އަތިރިއާގޭ މުހައްމަދު ސުއައިދުގެ މައްޗަށް ވެސް ދައުލަތުން ދައުވާ ކުރެ އެވެ. އެކަމަކު އޭނާ ރާއްޖޭގައި ނެތުމުން އޭނާގެ ބައި ކުރިއަކަށް ނުގެންދެ އެވެ. އޭނާ ރާއްޖެއިން ބޭރުގައި ހުއްޓާ މަރުވެފައިވާ ކަމަށް އޭނާގެ އާއިލާއިން އެންގިޔަސް، ދައުލަތުން ބުނެފައިވާ ގޮތުގައި އޭނާ މަރުވިކަން ކަށަވަރެއް ނުވެ އެވެ.


Huvadhoo Ai Addu Ge Race Eh Nama, Race Ge Kuree Gai Mi Thibee Aharemen: Addu Mayor - Vaguthu\nއައްޑޫ ސިޓީގައި ހިންގުމަށް ހަމަޖެހިފައިވާ މަޝްރޫއުތަކުގެ މައުލޫމާތު މޭޔަރު ސޯދިގު މިއަދު ދެއްވަނީ. --- ވަގުތު އިމޭޖަސް: މުހައްމަދު އަފްޒަލް\n(އައްޑޫ ސިޓީ، ހިތަދޫ) ހުވަދޫ އަތޮޅާއި އައްޑޫ އަތޮޅާ ދެމެދުގައި ތަރައްގީ ހައްގުވާ މިންވަރުގެ ރޭހެއްގައި ތިބިނަމަ މިހާރު ވެސް ކުރީގައި ތިބީ ރާއްޖޭގެ ދެ ވަނައަށް އެންމެ އާބާދީ ބޮޑު ސަރަހައްދު ކަމުގައިވާ އައްޑު ސިޓީ ކަމަށް އެ ސިޓީގެ މޭޔަރު އަބްދުﷲ ސޯދިގު (ސޯބެ) މިއަދު ވިދާޅުވެއްޖެއެވެ.\nހުވަދޫ އަތޮޅާއި އައްޑޫ އަތޮޅަކީ ވެސް ގުދުރަތީ ވަސީލަތްތަކާއި އާބާދީގެ ނިސްބަތަށް ބަލާއިރު މުއްސަނދި ދެ އަތޮޅެކެވެ. އެކަމަކު ޖިއޮގްރަފީ ގޮތުން ތަފާތު ދެ އަތޮޅެކެވެ. އެހެން ވިޔަސް ޖިއޮގްރަފީ ގޮތުން ދެ އަތޮޅު ވެސް އޮތީ އިގްތިސާދީ މަންފާތަކެއް ލިބޭނެ ސަރަހައްދެއްގައެވެ.\nމި ދެ އަތޮޅަށް ވެސް ކޮންމެ އިންތިހާބަކާ ދިމާކޮށް ދެ އަތޮޅުގެ މުހިއްމުކަން ފާހަގަކޮށް ސިޔާސީ ލީޑަރުން ވަރަށް ގިނަ ވައުދުވެއެވެ. ރައީސް އިބްރާހިމް މުހައްމަދު ސޯލިހް ވެސް ވެރިކަމަށް ވަޑައިގަތީ ދެ އަތޮޅަށް މުހިއްމު ވައުދުތަކެއް ވެގެނެވެ. އެންމެ ބޮޑު އެއް ވައުދަކީ ހުވަދޫ އަތޮޅު ދެ ބުރީގައި އިންޓަނޭޝަނަލް އެއާޕޯޓެއް ގާއިމު ކުރުމާއި އައްޑޫ ގަމުގައި އޮންނަ އިންޓަނޭޝަނަލް އެއާޕޯޓް އިތުރަށް ތަރައްގީ ކުރުމުގެ ވައުދެވެ.\nމިއީ އެހެން ސަރުކާރުތަކުން ވެސް އިންތިހާބުތަކާ ދިމާކޮށް ވެފައިވާ ވައުދަކަށްވާއިރު ދެ އަަތޮޅުގެ ރައްޔިތުން އަދިވެސް ތިބީ މި ވައުދުތައް ހަގީގަތަކަށް ވުމުގެ އިންތިޒާރުގައެވެ.\nދިވެހި ރައްޔިތުންގެ ތެރެއިން ބޮޑު އާބާދީއެއް އެތައް ދުވަހެއް ވަން ދެން ތިއްބައި އެ މީހުންގެ މެދުގައި އިތުރު ނުތަނަވަސް ކަމެއް އައިސް ރާއްޖޭގެ ބޮޑު ދެ އަތޮޅެއްގެ ރައްޔިތުންގެ މެދުގައި ހޫނު ބަހުސެއް އުފެދިގެން މި އުޅެނީ މަޖިލީހުގެ ޖަލްސާއެއްގައި ރައްޔިތުންގެ މަޖިލީހުގެ މެންބަރަކު ދެއްކެވި ވާހަކައަކާ ގުޅިގެނެވެ. ތިނަދޫ ދެކުނު ދާައިރާގެ މެންބަރު އަބްދުﷲ ސަނީފް ވިދާޅުވީ އައްޑޫގައި ގުދުރަތީ ވަސީލަތްތައް ނެތް ކަމަށެވެ. އެހެންވެ އައްޑޫ އެއާޕޯޓް ތަރައްގީ ނުވާނެ ކަމަށް އޭނާ ވިދާޅުވިއެވެ.\n"ވަގުތު" ގެ ނޫސްވެރިންގެ ޓީމު އައްޑޫ ސިޓީގައި ގެންދާ "ހޭރިޔާ" ދަތުރުގެ ތެރެއިން އައްޑޫ ސިޓީ ކައުންސިލާ އެކު ބޭއްވި ބައްދަލުވުމުގައި އައްޑޫ މޭޔަރު ސޯދިގް އެ ކަމުގައި ނޫސްވެރިއަކު ސުވާލު ކުރުމުން މޭޔަރު ވިދާާޅުވީ އެންމެ ޒިންމާދާރު ވިސްނުންމަކީ އަތޮޅުތަކުގެ މެދުގައި ތަފާތުކުރުން ނުގެންގުޅުން ކަމަށެވެ. އަދި އެ އަތޮޅަކަށް ލިބިފައިވާ ވަސީލަތަކުން އެ އަތޮޅަށް ހައްގުވާ ތަރައްގީ ލިބެން ޖެހޭ ކަމަށް ވިދާޅުވިއެވެ.\n"ހުވަދޫ އަތޮޅުގައި ފަސްވަނަ އެއާޕޯޓެއް ކަމަށް މި ބެލެވެނީ އަޅަން އެ އުޅެނީ، ހަމަ އަޅަން ވެސްވީ، އަޅުގަނޑުމެން އެ ވާހަކައެއް ނުދައްކަން، [އެކަމަކު] އަޅުގަނޑުމެންގެ އެންމެން އަތުން ނެގޭ ޓެކްސް އިން ހަރަދު ކޮށްފައި އެ އަތޮޅުގައި އިތުރު އެއާޕޯޓް އެ އަޅަނީ، އަޅުގަނޑުމެންގެ ތެރެއިން މަޖިލީހުގެ މެންބަރަކު ވެސް އެ ވާހަކައެއް ނުދައްކަވާ،" މޭޔަރު ސޯބެ ވިދާޅުވެއެވެ.\nމޭޔަރުގެ އެ ޖަވާބަށް ފަހު މެންބަރު ސަނީފްގެ ވާހަކައަށް ކޮންމެ ވެސް ވަރެއްގެ ރައްދެއް ދެއްވިއެވެ. އެ ރައްދު ދެއްވަމުން ވެސް މަސްހަލަތު އިސް ކުރައްވައި އެހެން ވިދާޅުވީ "ކޮންމެހެން ރައްދު" ދޭން ވެގެން ނޫން ކަމަށް ވެސް ވިދާޅުވިއެވެ.\nއޭނާ ވިދާާޅުވި ގޮތުގައި މެންބަރުގެ ވާހަކަތަކުން ދޭހަވަނީ އައްޑު ސިޓީއާއި ހުވަދޫ އަތޮޅާ ދެމެދު ރޭހެއް އުފެދިފައި އޮތް ކަމެވެ. އެއީ ވިސްނުން ބަހައްޓަވަންވާނެ ގޮތެއް ނޫން ކަމަށް ވިދާޅުވިއެވެ. ހުވަދޫ އަތޮޅަށް ވެސް ހައްގުވާ ތަރައްގީ ލިބެން ޖެހޭނެ ކަމަށް ވެސް މޭޔަރު ވިދާޅުވިއެވެ. އެކަމަކު ވެސް އެ ގޮތަށް ރޭހެއް އޮތް ކަމަށް ބަލާނަމަ، އެ ރޭހުގައި ކުރީގައި އޮތީ އައްޑޫ ކަމަށް އޭނާ ވިދާޅުވިއެވެ. އަދި އޮންނަން ޖެހޭނީ ވެސް އައްޑޫ ކަމަށް ވިދާޅުވިއެވެ.\n"އަޅުގަނޑުމެން ހިނގަމާ މިސާލަކަށް [މެންބަރު ފާހަގަކުރައްވާ ގޮތަށް] ވާދައަކަށް ނުކުންނަން. އަޅުގަނޑަކަށް ނުފެނޭ އެ ރޭހުގައި [އަޅުގަނޑުމެން] ފަހަތުގައި ތިބި ކަމަކަށް. މިހާރު ކުރީގައި މި ވަނީ އަޅުގަނޑުމެން. ރޭހެއް ކަމަށް ބަލަންޏާ އަޅުގަނޑުމެން ކުރީގައި މި ތިބީ، ތިބެން ޖެހޭނީ ވެސް،" މޭޔަރު ސޯބެ ވިދާޅުވިއެވެ.\nތަރައްގީ ހައްގުވާ މިންވަރާއި ވަސީލަތްތައް ހުރި މިންވަރުގެ ރޭހުގައި އައްޑޫ ކުރީގައި އޮންނަ ކަމަށް ސޯބެ ގަބޫލު ކުރައްވާ ސަބުބަތައް ތަފާސް ހިސާބުތަކުންނާއި ހަގީގީ އަސާސްތަކުން ވިދާޅުވިއެވެ. ތާރީހުގައި ހިނގާފައިވާ ކަންކަމަށް އިޝާރާތް ކުރެއްވިއެވެ. އޭނާ ވިދާޅުވި ގޮތުގައި އެއީ އިނގިރޭސިން އައިސް އައްޑޫގައި ތިބީ ވަސީލަތްތަކުގެ އިތުރުން ޖިއޮގްރަފީ ގޮތުން އައްޑޫ އޮތް ލޮކޭޝަންގެ މުހިއްމު ކަމުގެ ސަބަބުންނެވެ.\n"ދުނިޔޭގެ އެންމެ ބޮޑު އަތޮޅަށް މި އަތޮޅު ނުވެދާނެ. މުޅި ރާއްޖެއަށް ބަލާއިރު ވެސް އެންމެ ކުޑަ އެއް އަތޮޅު. އެކަމަކު ގުޅިފައި ހުރި ބޮޑެތި ރަށްތަކެއް އެބަ ހުރި. ޖިއޮގްރަފިކަލީ މި ތިބީ އީކުއޭޓާ އިން ސައުތުގައި. އެއީ އިރުމަތިންނާއި އޭޝިއާ ބައްރުން އެފްރިކާ ބައްރަށް ދާން އެންމެ މުހިއްމު ލޮކޭޝަން. އެތެރެވަރިއަށް ބަލާއިރު ވަރަށް ރައްކާތެރި. އެ ހުރިހާ ކަމަކަށް ބަލާފައި އިނގިރޭސިން މި ތަނަށް އައިސް ތިބީ." އައްޑޫ މޭޔަރު ސޯބެ ވިދާޅުވިއެވެ.\nއައްޑޫ އެއާޕޯޓަކީ ރާއްޖޭގައި އޮތް އެންމެ ބޮޑު އެއާޕޯޓް ކަން ފާހަގަކުރައްވައި މޭޔަރު ސޯބެ ވިދާޅުވީ އެ އެއާޕޯޓް ތަރައްގީވެ އައްޑޫގެ ރައްޔިތުން ފުދުންތެރިވުމުގެ މަސައްކަތް އައްޑޫގެ ރައްޔިތުން ކުރާނެ ކަމަށެވެ. އައްޑޫ އިން ހަމައެކަނި އެދެނީ ލާމަރުކަޒީ އުސޫލުން ބާރުތައް އައްޑޫގެ ރައްޔިތުންނަށް ދިނުމަށް ކަމަށް އޭނާ ވިދާޅުވިއެވެ.\n"ހާސިލް ވާނެ. އުއްމީދު ގެއްލުވައެއް ނުލާނެ، އައްޑޫ އެއާޕޯޓް ވެސް، ދެމެހެއްޓެނިވި ގޮތަކަށް ހިންގަން ބޭނުން ވަނީ ހަތަރު ހާހެއްހާ އެނދު، މިއީ އައްޑޫ ރައްޔިތުން ވަރަށް އެދޭ ކަމެއް، އެ ކަން އައްޑޫ ރައްޔިތުން ކުރަން ވެސް ކުރާނަން،" މޭޔަރު ސޯބެ ވިދާޅުވިއެވެ.\nމޭޔަރު ސޯބެ އަނެއްކާ ވެސް އައްޑޫ އަތޮޅާއި ހުވަދޫ އަތޮޅުގެ ވެސް މަސްލަހަތު އިސްކުރައްވައި ވިދާޅުވީ މި ދެ އަތޮޅުގައި ވެސް ދެ އަތޮޅުގެ ރައްޔިތުން އިންތިޒާރު ކުރަމުން ގެންދާ އެތައް މަޝްރޫއެއްވާ ކަމަށެވެ. ތަރައްގީ ނުލިބި ލަސްވަމުންދާތީ ދެ އަތޮޅުގެ ކަންބޮޑުވުން ވެސް އެބަ އޮތް ކަމަށް އޭނާ ވިދާޅުވިއެވެ. އެ ކަންބޮޑުވުމުގައި މެންބަރު ސަނީފް ވެސް އެ ވާހަކަ ދެއްކެވީ "ޖަޒުބާތުގައި" ކަމަށް ގަބޫލު ކުރައްވާ ކަމަށް އޭނާ ވިދާޅުވިއެވެ.\nއައްޑޫ ސިޓީ ކައުންސިލްގެ މަރަދޫ ދާއިރާގެ މެންބަރު އަލީ ފަހުމީ އަހުމަދު ވެސް ވިދާޅުވީ ތިނަދޫ ދެކުނު ދާއިރާގެ މެންބަރު އަބްދުﷲ ސަނީފް އެ ވާހަކަތައް ދެއްކެވީ ހުވަދޫ އަތޮޅު ވެސް ތަރައްގީ ނުކުރެވޭތީ އެ އުދާހުގައި ހުންނަވައިގެން ކަމަށެވެ. މޭޔަރު ސޯބެ ވެސް މެންބަރު ސަނީފްގެ އުދާސްތަކުގެ ވާހަކަ ދެއްކެވީ ކައުންސިލަރު ފަހުމީ އެ ވާހަކަތައް ފާހަގަކުރެއްވުމުންނެވެ. ކައުންސިލަރު ފަހުމީ ވިދާޅުވީ އޭނާގެ އުފަން ރަށް މަރަދޫއަކީ ފުޓުބޯޅަ އޯޑިއަންސް އެންމެ ބޮޑު އެއް ރަށް ކަމުގައިވާއިރު މަރަދޫގައި ފުޓޯބަޅަ ދަނޑެއް ނެތް ކަމަށެވެ.\nމަރަދޫ ދާއިރާގެ ކައުންސިލަރު އަލީ ފަހުމީ. --- ވަގުތު އިމޭޖަސް: މުހައްމަދު އަފްޒަލް\nމަރަދޫ މަގުތައް ހެދުމާއި ނަރުދަމާގެ ނިޒާމުގެ މަސައްކަތާއި އެތައް ކަމެއް ލަސްވެފައިވާ ކަން މެންބަރު ފަހުމީ ފާހަގަކުރެއްވިއެވެ. އައްޑޫ އެއާޕޯޓް ތަރައްގީ ކުރުމަކީ މުޅި އައްޑޫ ރައްޔިތުންގެ އުއްމީދަކަށް ވާއިރު އެ ކަން ވެސް ނުވެ އެތައް ސަރުކާރެއް ހިނގައި ދިޔައީ ކަމަށް އޭނާ ވިދާޅުވިއެވެ.\n"އަޅުގަނޑުމެން އައްޑޫ ރައްޔިތުން މި ތިބެނީ މި ކަންކަން ވާނެ ކަމުގެ އިންތިޒާރުގައި. އިންތިޒާރުގައި ތިބެ މާޔޫސްވެއްޖެ، މެންބަރު ސަނީފްގެ އުދާސްތައް، ޖަޒުބާތުތައް އަޅުގަނޑަށް ވިސްނޭ، އަޅުގަނޑުމެން މިއިން ކަމެއް ނުވެ އެ މާޔޫސް ކަމުގައި ތިބިއިރު، ހުވަދޫ ރައްޔިތުން ވެސް ގުޅިގެން މަސައްކަތް ކުރަން ވެގެން އިންތިޒާރުގައި ތިބެގެން އެއް ކަމެއް ވެސް ނުވުމުން އެ ރައްޔިތުން ވެސް މާޔޫސް ވާނެ." ކައުންސިލަރު ފަހުމީ ވިދާޅުވިއެވެ.\nފުވައްމުލައް ތަރައްގީ ކުރުމުގެ ފިކުރާ އެކު ހުންނެވި ތޯރިގް\nސޯބެ ކަލެއަށް ކުރި ލިބޭނި ކަންނެއްކަމާ ބޮޑާކަމާ ސަރުކާރުގެ ކުންފުނިތަކާ އޮފީސްތަކުން ޕުރޮޖެކްޓްތަކަށް އައްޑޫއަށް ގެންދާ ވެހިކަލްފަދަ އަގު ބޮޑެތިތަކެތި ވެރިކޮށް އައްޑޫއިން ބޭލިޔަ ނުދީ ހިފަހައްޓައިގެން.. އެހެންކަމަކުން ކުރިއެއް ނުލިބޭނެ.. މުޅި ދިވެހިރައްޔިތުން ވެސް އެންމެ ރުޅިއަރާ ނަފުރަތުކުރާ މީހުން ތިޔައީ\nނޮވެމްބަރު 30, 2020 17:20\nސޯޓުބޭ ބޮޑު އަބުރަންވީނުންދޯ\nނޮވެމްބަރު 30, 2020 10:35\nނިކިޔަވައި ހުރި މަޖިލިސް މެމްބަރަކާއި ކިޔަވައިގެން ހުރި މޭޔަރެއްގެ ތަފާތު މިލިއުމުން އެބަ އިނގޭ.\nނުކިޔަވައި ތިބޭމީހުން ދައްކާނީ ބަޔަކު ސައިމޭޒުގައި ހަލުވާ ވާހަކައެއް. އެއިގެ ކުޑަބޮޑު އަދި ފުންމިންނޭގި.\nޑިސެމްބަރު 5, 2020 01:33\nޢޯކޭ ކިޔަވައިގެން ހުރި މޭޔަރު ގެ ދެވަނަ ދައުރު ކަންނޭގެ ނިމިގެންދަނީ. ކޮބައިތޯ ތިބުނާ ކިޔަވައިގެން ހުރި މޭޔަފު އައްޑޫ ސިޓީގެ ރައްޔަތުންނަށް ކޮށްދިން ކަމަކީ. މާލެއަށް ވުރެ ކުށް ކުރުން ގިނަ. ޢެކްސިޑެންޓްތައް ގިނަ. ޙަމަނުޖެހުން އެންމެ ބޮޑު އަތޮޅު ރާއްޖޭގައޮތް. ދެން މިހެން ބުނީމަ ރައްދުދީ ތީއީ އެނާގެ ޒިއްމާއެއް ނޫނޭ. މިއޮތީ އޭގެ ޖަވާބު. މުޖުތަމައުއެއްގައި އުޅޭ ރައްޔަތުންގެ އެކުވެރިކަމާއި ހަމަޖެހުމާއި އަމަން އަމާންކަން ބިނާވަނީ އެތަނެއް ހިންގަން ހަވާލުވެގެން ތިބޭ ވެރިންގެ ޤާބިލު ކަމުގެ މަށްޗަށް. ދެން ބުނޭ ތިއީ ފުލުހުންގެ ޒިންމާއެކޭ. ފުލުހުންގެ ޒިންމާވެސް އޮވޭ އެކަމަކު އެކުލުންތެރި ރައްޔިޔެއް ބިނާކުރެވޭނީ ސ.ކައުންސިލްފަދަ ބަޔަކަށް. އެކަމެެއްނެތް ތިޔަ މޮޅަށް ކިޔަވައިގެން ހުރި ފޯނުއެނދުރުގެ ކިބަޔަކު. ޥ.ސަލާމް\nނޮވެމްބަރު 30, 2020 10:38\nއެއްމެ ފަޅުގެތައް ގިނަ ކަމުން ކުރި ލިބިފައިތިތިބީ\nނޮވެމްބަރު 30, 2020 10:45\nތި އީ ހުވަފެނެ އް ކުރީގާ އި އޮތީ ހުވަދު އަތޮޅު\nނޮވެމްބަރު 30, 2020 11:01\nޤުދްރަތީ ވަސީލަތްތަކާއި މުއްސަނދިކަން ބޮޑުކަމުންދޯ ދިހަ ބާރަ އަހަރު މޭޔަރުކަން ކުރާއިރުވެސް ކުރިއެރުމެއް ނުލިބިގެން މިދަނީ. ކުރާއެއްކަމެއްވެސް ނެތް. މުޅިންވެސް ފޮނިވާހަކަ.\nސަނީފް ޖެހޭނީ މުޑިކާށި ހޮވަން ދާން.ސާބަހޭ ސޯބެ.\nނޮވެމްބަރު 30, 2020 17:13\nއެކޮ އެ ހިނގާ ބަލަމާ ކާކުތޯ މުޑި ހޮވަނީ މިފަހަރު...\nނޮވެމްބަރު 30, 2020 18:28\nމުޑި މިހާރު ވެސް ހޮވާ އި ވި އްކަނީ ސޯބޭ . އަދި އަ އްޑޫ މީހުން\nހުވަދޫ އަކީ 32000 މީހުން އަބާދީއެއް އޮތް ގުދަރަތީ މުއްސަދިކަން އޮތް އަތޮޅެއް ، ހުވަދޫގައި އިންވެސްޓަރ ފައިނޭންސް އުސޫލުން ހަރުދުކޮށްގެން ތަރައްގީ ކުރުމަށް ހަމަޖެހިފައިވާ ހުވަދޫ ރައްޔިތުންގެ އުއްމީދު ފުޑާލުމަށް ނުފޫޒްގަދަ ބައެއްފަރާތަކުން ހުރަސްއަޅާތީ ހިތާމަކުރަން . ސޯބެ ޓެކްސް ފައިސާގެ ވާހަކަ ދައްކާއިރު މިޕްރޮޖެކްޓަކީ ސަރުކާރުން އެންމެފައިސާއެއް ހަރުދުނޮކޮށް އެތައް ފައިސާއެއް ދައުލަތައް ލިބިގެންދާކަމެއް . އައްޑޫގައި އެއަރޕޯޓެއް އޮތުމަކީ ހުވަދޫ ރައްޔިތުންނަށް ލިބެންޖެހޭ ކުރިއެރުމަށް ހުރަސް އެޅުމެއްނޫން . ހުވަދޫގައި ކުރިއަރަމުންދާ ޓުއަރިޒަމް އިތުރުން މަސްވެރިކަމުންވެސް ރާއްޖޭގެ އެންމެކުރީގައި އޮތީ ހުވަދޫ ، ހުވަދޫ މަސްވެރިންބާނާ މަސް އެކިގައުމުތަކަށް ބޭރުކުރެވެން އޮތީވެސް ހުވަދޫގައި އިންޓަރނޭޝަނަލް އެއަރޕޯޓެއް އޮވެގެން . ހުވަދޫ ރައްޔިތުންވެސް އެދެނީ އައްޑޫ އައްވެސް ކުރިއެރުން ލިބުން ، ސަނީފް މަޖްލީހުޖައިދެއްކެވީ ހަގީގަތް ކަމަށް ސޯބެ ގަބޫލުކުރާނަމަ މިކަމަށް ހުރަސްނާޅާ ދައުލަތައް އެތައްމިލިން ރުފިޔާއެއް ލިބިގެންދާ ހުވަދޫގެ ރައްޔިތުން އުއްމީދު ފުޑާލުމަށް މަސައްކަތްނުކުރުމަށް ނުފޫޒްގަދަ ފަރާތަކަން ގޮވާލަން\nނޮވެމްބަރު 30, 2020 14:31\nރެޖިސްޓްރީގަ އޮތީ. އުޅެނީ 10 މީހުން\nއައްޑޫ / ހަސަންބެ\nނޮވެމްބަރު 30, 2020 11:10\nހުވަދޫ އާއި ވާދަކުރަންބޭނުންނަމަ ހުވަދޫއަށް އަންނަ ޕްރޮޖެކްޓްތައް ހުއްޓުވަން ސޯބެއާއި ، ސޯބެގެ ޓީމުން މަސައްކަތް ނުކުރާނެ ...\nބެއްޔާ / ފޭދޫ\nނޮވެމްބަރު 30, 2020 11:13\nސަނީފް މަޖްލީހުގައި ދެއްކެވީ ހަގީގަތް ، އައްޑޫ މީހުންގަބޫލު ކުރިޔަސް ނުކުރިޔަސް . ހުވަދޫގެ ކުރިމަގު މާއުޖާލާ ..\nނޮވެމްބަރު 30, 2020 11:19\nއައްޑޫ ރައްޔިތުންނައް އެއްމެފައިދާ ގޮތަގީ ހުވަދޫގެ ރިސޯސް ބޭނުން ކުރުމުގެ ވިސްނުން ދޫކޮށް . އައްޑޫ އެއަރޕޯޓް ހިންގޭނެ އެހެން މޮޑެލް އެއް ހޯދުން ... ހުވަދޫ މީހުން ވެސް އެމީހުންގެ ލިބެންޖެހޭ ހައްގު ހޯދުމަށް މަސައްކަތް ކުރާނެކަމަށް އަހަރަމެން އަައްޑޫ މީހުން ގަބޫލު ކުރަންޖެހޭ ...\nނޮވެމްބަރު 30, 2020 20:24\nހުވަދޫގަ ގިނަ ރިސޯޓް އެޅި ތަރައްގީ ވީމާ ހަމަ ތި އަޑޫމީހުނައްވެސް ފައިދާ ވާނެ.\nނޮވެމްބަރު 30, 2020 11:20\nހުވަދޫ މީހުން ޖެހޭނީ މަހަށް ދާން.\nނޮވެމްބަރު 30, 2020 11:24\nސަނީފް ދެކެ އަަހަރަމެން ރުޅިއަންނާކަން ނުޖެހޭ . އޭނަދެއްކީ ހަގީގަތް . އައްޑޫއަށް ހޮވަފަތިބި މެމްބަރުންނަކީ ގަމާރުން ، ސަރުކާރު ތަކުން އައްޑޫ ރައްޔަތުން އަބަދުވެސް ހައްދަނީ .. ހުވަދޫއާއި އަހަރަމެންނަށް ވާދައެއް ނުކުރެވޭނެ ...\nނޮވެމްބަރު 30, 2020 11:26\nނޮވެމްބަރު 30, 2020 11:28\nޤަޥްމު ބައިިބައި ކުރުވަން ނޫޅުން އެދެން\nނޮވެމްބަރު 30, 2020 11:45\nސޯބެ ދައްކާވާހަކަ ދިމާނުވޭ . ރައީސް އިބޫ ވަނީ ބާރުތައް އަތޮޅު ތަކަށް ދީފަ ، ކަލޭމެން އެފެންވަރު ނެތީމަ އެއްކަމެއްވެސް ނުވާނެއެއްނުން ...\nނޮވެމްބަރު 30, 2020 11:50\nމިހާރު އެއަޅާ އެއާޕޯޓުތަކަކީ އެއީ ކ އަތޮޅު މާލޭމީހުން ގޭގޭ ކޮޓަރިކުލީ ވިޔަފާރި ފުޅާކުރަން ހަދާތަންތަން. ކޮންމެ އެއާޕޯޓަކުން މާލޭ ގޭގެއިން ދުވާލަކު އެވްރެޖްކޮށް 120 މީހުން އަތުން ކުލިއަތުލާނެ، 14 އެއާޕޯޓުން ދުވާލަކު 2000 ގެއަށް ކުލިލިބޭނެ. އެއާޕޯޓު އަޅާއިރު ބަލަނީވެސް މާލޭ ގޭގޭގެ ކުލީވިޔަފާރިއާ ދުރުގަ އުޅޭ ރަށްރަށް. އެއީ ހޯރަފުށި، ފުނަދޫކަހަލަ ތަންތަން. ގަމާރުކަމުން މިވަރުވެސް ނޭނގޭމީހުން އަދިވެސް ގިނައީ.\nނޮވެމްބަރު 30, 2020 11:54\nއިންސާފަށް ކަންކަން ކޮށްދޭނަމަ ހުވަދު އަތޮޅަށް ކޮށްނުދީ އައްޑުއަށް ކޮށްދޭންޖެހޭ ސަބަބެއް ނެތް. އެކަކަމު ތަރައްގީ ކުރާނަމަ އެކުއެކީގައި ފަހަރަކު ތަނަކަށް ދޭ އުސޫލުން ކުރާނަމަ މައްސަލައަކަށް ނުވާނެ. އެއްމެންވެސް އެ ދައްކާ ވާހަކައަކީ އެހެން ތަންތަނަށް ކޮށްނުދީ ހަމަ އެކަނި އައްޑުއަށް ކަންކޮށްދޭ ވާހަކަ. ހަޖަމް ނުވިއަސް މިއީ ހަގީގަތަކީ.\nނޮވެމްބަރު 30, 2020 11:58\nމޭޔަރުށަ ނޮއެގެންނެން، ތިކަންތިގޮތަށް ވިނަމަ އިންވެސްޓްމެންޓުތަކާއި ރިސޯޓުތައްވެސް ގިނަވީ އައްޑޫގަ... އިގިރޭސިން ތިބިއިރު ވީކަމެއްވެފަ އޮތީ...\nހުވަދޫ ދަނީ ރާސްލާފައި ކުރިޔަށް. ހުވަދޫމީހުން ނުދާނެ ވަޒަން ދޫކޮށް މާލޭ ވަޒަންވެރިވާކައް.. މިސާލަކީ އެއީ\nނޮވެމްބަރު 30, 2020 12:11\nއައްޑޫ ސިޓީ، ހިތަދޫ) އައިޝަތު ފާއިޒާމެން ކަލަލަ އެހީތެރިކަން ބޭނުންވާ އެކަނިވެރި މައިންނަށް އެހީނުވެވޭ މޭޔަރު ކޮން ފޮނިއެއް ކަޑަނީ...\nނޮވެމްބަރު 30, 2020 17:18\nމޯދީ އަ އްވީވަރު ތިވީ ސޯޓުބޭ އަ އް.\nނޮވެމްބަރު 30, 2020 12:13\nއައ އްޑޫ ހުވަދޫ އަދި ފޯ އްމުލަ އް ވެސް ތަރަ އްގީކުރެވިގެން ދާނީ އެ އަތޮޅަކަށް ޚާ އްސަ ސިފަތަކާ އެކު. މި އީ އެ އްބަޔަކު އަނެ އްބަޔަކާ ދެމެދަށް ޒާތީ ތަ އަ އްސުބެ އް ވަ އްދަން ޖެހޭ ކަމެ އްނޫން. ސަނީފު ދެ އްކި ވާހަކަ ރަނގަޅެ އް ނޫން. ސަނީފު އެކަމަށް މާފަށް އެދެން ޖެހޭނެ.\nނޮވެމްބަރު 30, 2020 12:33\nހުވަދޫ އާއި ވާދަކުރުމުގެ ބަަދަލުގައި ހުވަދުއަންނަ ކުރިއެރުމައް ހުރަސް ނޭޅުން މާބުއްދިވެރި ..\nނޮވެމްބަރު 30, 2020 12:43\nސަނީފުއޭ ކިޔާ ޖާހިލަކަށް މެމްބަރުކަން ދިނީމަ ވީގޮތް މިއީ.. އެއް ގައުމެއްގެ2ސަރަހައްދެއް ޖައްސާލައިފި. ސަނީފުމެންނަށް އޯކޭ އިންޑިޔާއިން އައިސް މުޅި ގައުމު ހިފިޔަސް.\nއަހުމަދު / ވިލިގިނލި\nނޮވެމްބަރު 30, 2020 12:55\nއައްޑު މީހުން ވަރުގެ މޮޅު ބަޔަކު މިރާއްޖެއަކު ނުތިބޭނެ! އެހެންރަށެއްގެ ބަޔަކަށް ކަމެއް ވެގެން ނުވާނެ! އެހެންމީހުން ޖެހޭނީ އައްޑު މިހުން ކައިރިއަށް ސަލާމް ޖަހަން އަންނަން!\nނޮވެމްބަރު 30, 2020 13:38\n1950 ގަ އިންގިރޭސިން އައްޑުގަ އަސްކަރީ ތަނެއް ހެދިއެއްމެބޮޑު ސަބަބަކީ އޭއީ އެހެން ދެވަނަ ބޭނުމެއް ހިފޭތަނަކައް ނުވާބޭކާރު އަތޮލަކައްވާތީ. ޢޭރު އެއީ އޮޅުއަލަހައްދާބައެއް.\nޙުވަދޫގެ އާއި މުލަކުގެ ރީތިކަމައި މުއްސަދިކަމާއި އައްޑުވާދައެއް ނުކުރެވޭނެ. ޙިތަދޫ ގަ އުލޭނީވެސް މަދު މުއްސަދިން ކޮލަކާއި ހުސް ވަގުން.\nނޮވެމްބަރު 30, 2020 13:50\nއެއާޕޯޓެއް އޮވެގެން ތަރައްގީވާނަމަ ހުވަދޫ މިހާރު ތަރައްގީވެ ނިމިފަ އޮންނާނީ،4އެއާޕޯޓު އެބައޮތޭ މިހާރުވެސް. ދެންއޮތީ އަތޮޅު ބޮޑުވެފަ ރިސޯޓު ގިނަކޮށްގެން އެއާޕޯޓު ހެދީމަ ކުރިއަރަންޏާ އަރިއަތޮޅު ކުރިއަރާފަ އޮންނާނީ. އަވާމެންދުރު ތިދެކެނީ، މާލޭމީހުނަކީ ކޮންބައެއްކަން ނޭނގިގެން އަދި ތިއުޅެނީ.\nނޮވެމްބަރު 30, 2020 13:58\nމަޖިލީހުން އެންމެފުރަތަމަކުރަންވީ ކަމަކީ ކަންކަމުގައި ހައްގުވާ މިންވަރު ކަނޑައެޅުން. އަބަދު ހައްގުވާ މިންވަރޭ ބުނުމަކުން އެމިންވަރަކީ ކޮބައިކަމެއް ނޭގެ.\nމިސާލަކައް:ބުނެދޭންވީ 100ރ އިން މަސްވެރިމީހާއައްލިބޭނެވަރު\nނޮވެމްބަރު 30, 2020 14:04\nކުރި ހޯދީމޭ ކިޔާ ހުވަދު އަތޮޅަށް ބާރުހިންގަން ވާހަކަ ނުދެއްކޭނެ.. މޭޔަރުގެ ތި ވާހަކަ ތަކުން ފިތުނަވެރިކަން އުފެދުން ފިޔަވާ އިތުރު ކަމެއް ނެތް.. ބަލަ އައްޑޫ ތަރައްޤީ ކުރަނީވެސް ހަމަ ހުވަދޫ ރައްޔިތުންވެސް ދައްކާ ޓެކްސް އިން.. މޭޔަރުގެ ޤަމާރުކަމުން ތި ޒާތުގެ ވާހަކަ ތި ދައްކަނީ.. އައްޑޫގައި އިތުރަށް ތަރައްޤީ އެއް ނެތް.. އެއީ ޙަޤީޤަތަކީ.. ކިތަންމެ ހިތްދަތިވިޔަސް ކުރިޔަށް އޮތް 20 އަހަރު ތެރޭގައި ދެކުނުގެ އެންމެ ކުރި އަރާފައި ތަނަކަށް ހުވަދޫ ވާނެ.. އައްޑޫ މީހުންނަކީ ހުވަދޫ މީހުންގެ ލޭ ހިނގާ ގާތް ތިމާގެ ބައެއް.. ހުވަދޫ ކޮންމެ ޢާއިލާއެއް ގޮސް ހުއްޓެނީ އައްޑޫ ފުވައްމުލައް މީހަކަށް.. މޭޔަރުގެ ފިތުނައިން ސުވަދީބް ސަލާމަތް ކުރަށްވާށި.. އާމީން..\nނޮވެމްބަރު 30, 2020 14:09\nކޮމެންޓް ލިޔާމީހުން ހަމައެކަނި ސުރުހީ ކިޔާފަހެން ހީވަނީ ވާހަކަތައް ލިއަނީ ސޯބެ ވާހަކަދައްކަވާފައި ވަނީ ހުވަދު އަތޮޅަށް ވެސް ބޭނުންވާ ތަރައްގީ ގެންނަންޖެހޭނެކަމަށް އެކަމަކު ޝަނީފު ވާހަކަ ދެއްކި ގޮތުން ހީވަނީ އައްޑުއާއި ވާދަކުރަން އުޅޭހެން އެހެންވެ ވާދަކުރާކަމަށްވަންޏާ އައްޑޫ މިހާރުވެސް އޮތީ ކުރީގައިކަމަށް ސޯބެ ވިދާޅުވީ އޭނަ ދެއްކެވި ވާހަކަތަކަށް ބަލާއިރު އޭނަ އެދެއްކެވީ ވަރަށް ފުރިހަމަ ތެދުހަގީގަތް ކަން ވިސްނުމެއްހުރި ކޮންމެ މީހަކަށް ވެސް އިގޭނެ ވަކިބަޔަކަށް ބުރަވެ އޭނަ ވާހަކަ ދައްކާވާފަ ނުވާއިރު އޭނައަށް ބަސްބުނުމުން ދޭހަވަނީ ހަމައެކަނި ސުރުހީ ކިޔާމީހުންކަން ގިނައީ ވީމާ ސުރުހީ ލިއްވާއިރު ކިޔާމީހުން އަނެކަކާމެދު ނަފުރަތު ނުއުފެދޭ ގޮތަށް ލިޔުއްވުން ރަގާޅީ!\nނޮވެމްބަރު 30, 2020 14:10\nއައްޑޫ މީހުންނަށް ގަބޫލުކުރަން އުދަގޫވިޔަސް ހުވަދޫ ވާނީ ދެކުނުގެ އިގްތިސާދީ މައިހަބައް .\nހުވަދޫގައި މިހާރުވެސް ރިޒޯޓް ގޮތުގައި ހެދިފައިވަނީ މަދު ރަށްތަކެއް ނަމަވެސް ކާޑެއްދޫ އަދި ކޫއްޑޫ އަށް ކޮންމެދުވަހަކު މޯލްޑިވިއަންގެ 8 ފްލައިޓް އޮވޭ . އެވްރެޖް5ފްލައިޓް ޑައިރެކް ، ކާގޯ ގިނައަދަދަކަން މިހާރުވެސް ފުނުވަމުންދޭ .. މީގެއިތުރުން މާވަރުލާ އެއަރޕޯޓަށްވެސް މިހާރުފްލައިޓް ޝެޑިއުލްތައް އޮވޭ.. ހުރިހާރައްތަކެއް ތަރެއްގީވެގެންދާއިރު މިއެއަރޕޯޓް ތަކަކީވަރަށް ބިޒީއެއަރޕޯޓް ތަކަކައް ވެގެންދާނެ ކަމާއިމެދު ޝައްކެއްނެތް .\nނޮވެމްބަރު 30, 2020 14:17\nސަނީފު ބުނީ ތިއީ ދޮގެއްކަމައް\nމި އަށް ކިޔަނީ ޑިވަިޑް އެނޑް ރޫލް.\nމާލެ / ހަސަން\nނޮވެމްބަރު 30, 2020 14:24\nސޯބެ އަށް ބުނެލަން ބޭނުންވަނީ ހުވާދޫ މީހުންނާއި ވާދައެއް ނުކުރެވޭނެ . ހުރިހާސަރުކާރުތަކުންވެސް ހުވަދޫ އާއި ދޭތެރޭ އިހްމާލުވުމުގެ ސަބަބުން މިއަދު ހުވަދޫ އަށް ލިބެންޖެހޭ ހަގީގީ ކުރިއެރުމެން ނުލިބިގެން މިދަނީ . ހުވަދޫގައި ޓްއަރިޒަމް ތާއާރަފްވެގެން އައީ ވަރަށްފަހުން ގިނަރަށްތަކެއް ތަރައްގީކުރުމަށް ދީފައިވީކަމުގައިވިޔަސް އޮޕަރޭޝަންގައި ވަނީ މަދުރަށްތަކެއް .\nމޯޑް ، މަޑަވެލި\nނޮވެމްބަރު 30, 2020 14:50\nރައީސް ޔާމިންގެ ވައުދެއް ހުވަދޫގައި އިންޓަރނޭޝަލް އެއަރޕޯޓަކާއި އިންޓަގްރޭޓެޑް ސީޕްލޭން ހަބެއް ހުވަދޫގައި ގާއިމްކުރުން ހަމަ މިއާއެކު ހުވަދޫގައި 50 ރަށް ރިޒޯޓްގޮތުގައި ތަރައްގީ ކުރުމާއި އެކު 10000 އަށް ބެޑް ކެޕޭސިޓީ އިތުރުކުރުން ، ކުރީސަރުކާރުގެ ދެވަނަދައުރުގައި މިކަން ކޮއްދިނުމަށް ވަނީ ނިންމާފަ ، ހަމަ މިހގޮތަށް ރައީސް އިބްރާހިމް މުހައްމަދު ސޯލިހުވެސް ވަނީ ހުވަދޫ ރައްޔިތުން އިންޓަރ ނޭޝަނަލް އެއަރޕޯޓެއް ގާއިމްކޮށްދޭން ވައުދުވެފެ . ސަރުކާރުތަކުން ހުވާދޫއާއިމެދު މިފަދަ އުއްމީދުތައް ކުރަމުންދާނީ އިގްތިސާދީގޮތުން ދެކޮޅުޖެހޭ ކަމަކަށްވާތި ، އަދި މިފަދަ ކަންކަމަކީ ސަރުކާރުން ހަރަދުކޮށް ކުރާކަންތަކެއް ނޫންކަން ފާހަގަ ކޮއްލަންބޭނުންވޭ . ހުވަދޫ ރައްޔިތުން ނޫޅޭ އައްޑޫ އައްލިބެންޖެހޭ ކުރިއެރުމަކަށް ހުރަސް އަޅާކަން .\nހުވަދޫ 8 އަށްޑޫ 7\nނޮވެމްބަރު 30, 2020 15:14\nނޮވެމްބަރު 30, 2020 17:25\nއަޅުގަނޑުމެން އައްޑޫ ރައްޔިތުން މި ތިބެނީ މި ކަންކަން ވާނެ ކަމުގެ އިންތިޒާރުގައި. އިންތިޒާރުގައި ތިބެ މާޔޫސްވެއްޖެ.... ކޮބާ މާލޭ ސަރުކާރު ،\nދިވެހިރާއްޖެ ފެޑަރަލް ދައުލަތަކަށް ހަދަންވީ އޭރުން އެބައެއްގެ ސަރަހައްދު ތަރައްޤީ ކޮށްގެން އެބަޔަކު އުޅެފާނެ.ދެންބަންގާޅިންވެސް ފޮނުވާލާ\nނޮވެމްބަރު 30, 2020 17:33\nފުރަތަމަ އެޗްޕީ އޭ ގެ އެންގުމާ އެއ އްގޮތަ އް މާސްކް އަޅަން ދަސްކުރަމާ...\nނޮވެމްބަރު 30, 2020 17:43\nހުވަދޫއޭ ކިޔާ ވަކި އަތޮޅެއް ނޯވޭ. އޮންނަނީ ގާފު އަލިފު އަދި ގާފު ދާލު. މިއީ ދެ އަތޮޅު. ތިޔަހެން ކިޔާނަމަ. އައްޑުއާއި ފުވައްމުލަކަކީ އެއީވެސް އެއްބައެއް. ނޫން ނަމަ ހުވަދުއާއި ފުވައްމުލަކާއި އައްޑުއަކީ އެއް ގައުމެއް. ބޯހަލާކު. އަހަރުމެން އެންމެންނަކީ ދިވެހީން. މިޒަމާނުގައި ވަކި އަތޮޅެއް ވަކި ރަށެއް ނޯވޭ. އާއިލާތައް އޮތީ އެކި ހިސާބުތަކަށް ބެހިފައި. ބޯދާ ވިސްނުން ދޫކޮށްފައި މުޅި ގައުމު އެކުގައި ތަރައްގީ ކުރަން އުޅޭން ވެއްޖެ. ތައުލީމީ މީހުން މަޖިލީހަށާއި މޭޔަރުކަމަށް ލާންވެއްޖެ\nނޮވެމްބަރު 30, 2020 18:03\nދިވެހިސަރުކާރުގެ ޚަރަދުގައި އޮސްޓްރޭލިޔާގެ އެޑެލައިޑަށް ފަސްޓް ޑިގްރީއެއް ހަދަން ކިޔަވަން ފޮނުވީމާ ފާސްނުވެގެން އަންނަ ގަމާރު ކަޑުކޮހުންނަށް ރޭސްޖަހައިގެން މޮޅުވާނެ މީހުންނާއި ނުވާނެ މީހުން ނޭނގޭނެ. މިކަން މިހާރު އައްޑުއަތޮޅުގެ ރައްޔިތުންވެސް މިހާރު ދަންނާނެ. އައްޑޫ ރައްޔިތުންގެ ބޯކައިގެން ހައްދައިގެން އުޅުނު ޒަމާން ފާއިތުވެ ނިމިއްޖެ.\nނޮވެމްބަރު 30, 2020 18:26\nކުރިޔަށް އޮތީ ބޮޑު ހުވަދޫ އަތޮޅުގެ ތަރަ އްގީ މެކުހަށް ޖަހާނެ ދުވަސް ތަ އް. ސާބަސް ސަނީފް.\nނޮވެމްބަރު 30, 2020 20:06\nޥީހާ ވައުދަކަށް ހިޔާނާތްތެރިވި މީހުޏް ނަށް ހަލާކު\nނޮވެމްބަރު 30, 2020 20:13\nއަޑޫ ދެވަނައައް އާބާދީ ބޮޑުވެފަ ކޮން ފައިދާއެއް ތަރައްގީއެއް އޮތީ... ތީ ރާއްޖޭގަ އޮތް އިންޑިއާ. ތަރައްގީނުވާ ތަނެއް ނުވެސްވާނެ ތަނެއް.\nނޮވެމްބަރު 30, 2020 20:34\nމިހާރު ޤައުމު މިއޮތީ 1953 ގައި ނުންތޯ އެހެންވީމާ މިފަދަ ކަންކަން އަތޮޅު ތަކުގެ މެދުގައި އޮންނާނެ !\nނޮވެމްބަރު 30, 2020 20:52\nއައްޑޫގަ ގިނަވާނީ މޮޔައިންކަން މިހާރު އައްޑޫގަ ހިގާކަންތަކުން ވ ދާފުކޮއްއެގޭ. ހުވަދޫއަކާ ވާދައެއް ނުކުރެވޭނެ😁\nނޮވެމްބަރު 30, 2020 21:41\nނިކިޔާ، ހުވަދު އަތޮޅު މާ ކުރީގަ އުޅެނީ، މާގިނަ ފަޅު ރައްތަކާ ރެސޯޓާވެސް އެބަ ހިށި\nޑިސެމްބަރު 2, 2020 01:07\nއަޅުގަނޑަކީ ހުވަދޫ އަތޮޅު މީހަކަސް ޙަޤީގަތްވާނީ ޙަގީގަތަށެވެ. އައްޑޫ ހުވަދޫ މި ޢީ އެއް ބައެއް ޔުނއިޓެޑް ސުވައިދީ ބު އައިލެންޑުސް އުފެއްދި ވަރުގަދަ ދެއަތޮޅު އޭރުވެސް މިވެރިކަމުގެ ވެރިރަށަކީ އައްޑޫަ. މި ބާވަތުގެ އެއްވެސްކަމެގައި އައްޑުއާއި ވާދަކުވޭވަރު ބަޔަކު ހުވަދޫ އަތޮޅަކުނެތް. އިންސާނީ ވަސީލަތަށް ބެއްޔަސް ޤުދުރަތީ ވަސީލަތަށް ބެއްޔަސް.\nޑިސެމްބަރު 5, 2020 01:35\nޑިސެމްބަރު 5, 2020 01:40\nސޯބެ ކަނގެ ލޮކޭޝަނަށް ބަލަންޏާ ހުވަދޫވެސް ވަކި އޮތީތީ ދެރަ ލޮކޭޝަނަކުނޫން. ދެން ބުނެލަން ބޭނުމީ، މިހާ ދުވަސް ވާއިރު އަށްޑޫއަށް ތަރައްޤީ ނުގެނެވިގެން ސޯބެ ތިއުޅެނީ ކީޢްވެހޭ އެހެން ވިއްޔާ. ޢެންޑު އައްޑޫ ތަރައްޤީގެ ތެރެއަށް ހުވަދޫ ނުވައްދާ އެހެން ވިއްޔާ އެއީ ކަލޭމެންނާ ބެހޭތަނެއްނޫން


vnews - Saudi ge furathama cinema mimahu hulhuvanee\nސައުދީގެ ފުރަތަމަ ސިނަމާ މިމަހު ހުޅުވަނީ\n6 އޭޕްރިލް 2018\nފާއިތުވި 35 އަހަރު ދުވަހުގެ ތެރޭގައި ސައުދީ އަރަބިއްޔާގައި ހުޅުވާ ފުރަތަމަ ސިނަމާ މިމަހު ހުޅުވައި ފުރަތަމަ ފިލްމެއްގެ ގޮތުން ހޮލީވުޑްގެ "ބްލެކް ޕެންތާ" އެޅުވުމަށް ނިންފައިފިއެވެ.\nސައުދީ އަރަބިއްޔާގައި އެގައުމުގެ ފުރަތަމަ ސިނަމާ ހުޅުވަން ނިންމާފައިވަނީ މިމަހުގެ 18 ވަނަ ދުވަހުއެވެ. މި ސިނަމާއަކީ ދުނިޔޭގެ އެންމެ ބޮޑު ސިނަމާ ޗެއިން ކަމުގައިވާ އޭއެމްސީއާ ގުޅިގެން ހުޅުވާ ސިނަމާއެކެވެ. އޭއެމްސީއާ ގުޅިގެން ސައުދީގެ 15 ސިޓީއެއްގައި 40 ސިނަމާ ހުޅުވުމަށް ސައުދީން ވަނީ އެއްބަސްވުމެއް އެކުލަވާލާފައެވެ. މި ސިނަމާތައް ހުޅުވާނީ ކުރިޔަށް އޮތް ފަސް އަހަރު ދުވަހުގެ ތެރޭގައެވެ.\nފާއިތުވި އަހަރަކީ ސައުދީ އަރަބިއްޔާއަށް ބޮޑެތި ބަދަލުތަކެއް ގެނެސް މުނިފޫހިފިލުމުގެ ދާއިރާއަށް ބޮޑު ކުރިއެރުމެއް ހޯދިފައިވާ އަހަރެކެވެ. މިއީ 2030 ވަނަ އަހަރާ ހަމައަށް ސައުދީ ރަސްކަމުން ގެންގުޅޭ ތަސައްވަރަށް ވާސިލްވުމުގެ ގޮތުން ގެންނަ ބަދަލުތަކެކެވެ.\nމި ބަދަލުތަކަކީ ސައުދީ ރަސްގެފާނުގެ ދަރިކަލުން އަދި އެގައުމުގެ ވަލީއަހުދު ޕްރިންސް މުހައްމަދު ބިން ސަލްމާން ފައްޓަވާފައިވާ އިގްތިސާދީ އަދި އިޖްތިމާއީ ރިޕޯމްގެ ތެރޭގައި ހިމެނޭ ބަދަލުތަކެކެވެ.\n1970ގެ ތެރޭގައި ރަސްކަން ކުރެއްވި ރަސްކަލުންގެ ދުވަސްވަރުގައި އެގައުމުގައި ސިނަމާތައް ހުއްޓެވެ. އެހެންނަމަވެސް ދީނީ ޚިޔާލުތަފާތުވުންތަކާ ގުޅިގެން ފަހުން ވަނީ އެތަންތަން ބަންދުކޮށްފައެވެ.\nމިހާރުވެސް ސައުދީގައި ސިނަމާތައް ހުޅުވުމާ ދެކޮޅުހައްދަވާ އިލްމްވެރިން ތިއްބަވައެވެ. އެގޮތުން މިދިޔަ ޖެނުއަރީގައި ސައުދީގެ ގްރޭންޑް މުފްތީ ޝެއިޚް އަބުދުލް އަޒީޒް އާލް އައްޝެއިހް ވަނީ ސިނަމާތައް ހުޅުވައިފިނަމަ އަރަބިންގެ ވިސްނުން ކިނލަނބުވެދާނެ ކަމަށް ވިދާޅުވެ ސިނަމާތައް ހުޅުވުމާ ދެކޮޅަށް ފަތުވާ ދެއްވަފައެވެ.\nޕްރިންސް މުހައްމަދު ވިދާޅުވެފައިވަނީ ސައުދީން "މޮޑަރޭޓް އިސްލާމް" އަށް ރުޖޫއަވާން ބޭނުން ކަމަށާއި މެދުމިނުގެ އިސްލާމީ ގައުމެއްގެ ގޮތުގައި ސައުދީ ފެނިގެންދާއިރު ކުރީގެ ހަރުކަށި އެތައް އުސޫލެއް ބަދަލުވެގެން އަންނާނެ ކަމަށެވެ. އެގޮތުން ސައުދީ އަންހެނުންނަށް އެއްގަމު އުޅަނދު ދުއްވުމުގެ ހުއްދަ ދިނުމާ ގުޅިގެން މުޖުތަމައަށް ބޮޑެތި ބަދަލުތަކެއް އައިސްފައިވާ ކަމަށެވެ.\nސައުދީ ސަރަކާރާއި ސިނަމާ އޮޕަރޭޓަރުން ގަބޫލުކުރާ ގޮތުގައި 2030 ވަނަ އަހަރާ ހަމައަށް 350 ތިއޭޓަރު ސައުދީގައި ގާއިމުކުރެވިއްޖެ ނަމަ ފިލްމު އަޅުވައިގެން އަހަރަކު އެއް ބިލިއަން ޑޮލަރުގެ ބޮޑު އާމްދަނީއެއް ހޯދޭނެއެވެ.


ބާސްކެޓްބޯލް ވޯލްޑްކަޕް: ވަރުގަދަ އެމެރިކާ ބަލިކުރުމަށްފަހު ފްރާންސް ސެމީ އަށް | Jazeera\tބާސްކެޓްބޯލް ވޯލްޑްކަޕް: ވަރުގަދަ އެމެރިކާ ބަލިކުރުމަށްފަހު ފްރާންސް ސެމީ އަށް - Jazeera\nބާސްކެޓްބޯލް ވޯލްޑްކަޕް: ވަރުގަދަ އެމެރިކާ ބަލިކުރުމަށްފަހު ފްރާންސް ސެމީ އަށް\nމުޙައްމަދު ޤާސިމް September 12, 2019 74 views0\nމިހާރު ޗައިނާގައި ކުރިއަށްދާ ފީބާ ބާސްކެޓްބޯލް ވޯލްޑްކަޕްގައި ވަރުގަދަ އެމެރިކާ ބަލިކުރުމަށްފަހު ފްރާންސުން އެ މުބާރާތުގެ ސެމީ ފައިނަލަށް ދަތުރުކޮށްފިއެވެ.\nމިއާއެކު އެމެރިކާ އިން ބޮޑެތި މުބާރާތްތަކުގައި ބަލިނުވެ ދަމަހައްޓަމުން އައި ރެކޯޑް 58 މެޗަށްފަހު ވަނީ ނިމުމަކަށް އައިސްފައެވެ.\nމިއީ 2002 ވަނަ އަހަރުގެ ފަހުން އެމެރިކާ އިން މެޑެލްއަކާ ނުލައި މި މުބާރާތުން ވަކިވާންޖެހުނު ފުރަތަމަ ފަހަރެވެ. އެގޮތުން، އެ ޓީމުން ވަނީ އެންމެފަހުން ކުޅެވުނު ފަސް ވޯލްޑްކަޕްގެ އިތުރުން އޮލިމްޕިކްސްގައި ވެސް ރަން މެޑެލް ހޯދާފައެވެ.\nމިފަހަރުގެ މުބާރާތަށް ނިކުތްއިރު އެމެރިކާ އަށް ދިމާވެފައިވާ އެންމެބޮޑު މައްސަލައަކީ ތަފާތު އެކި ސަބަބުތަކާ ހުރެ އެ ގައުމުގެ އެންމެ މޮޅު ބާސްކެޓްބޯޅަ ކުޅުންތެރިން ވޯލްޑްކަޕްގައި ކުޅުމަށް ދެކޮޅުހެދުމެވެ. މީގެއިތުރުން، މި މުބާރާތަށް ގެނައި ސްކޮޑުގައި ހިމެނޭ ބައެއް ކުޅުންތެރިން ކަމަށްވާ ޖޭސަން ޓެޓުމް އާއި ކައިލް ކުޒްމާ އަށް ވެސް އަނިޔާގެ ސަބަބުން ނުކުޅެވުނެވެ.\nޗައިނާގެ ޑޮންގްގުއާންގައި ކުޅުނު މި މެޗުގެ ފުރަތަމަ ކުއާޓާގައި ފޯރިގަދަ ކުޅުމަކަށްފަހު ނިމިގެންދިޔައީ 18-18 އިން ދެ ޓީމު އެއްވަރުވެގެންނެވެ. އެކަމަކު، ދެވަނަ ކުއާޓާގައި ފްރާންސުން ޑޮމިނޭޓްކުރުމަށްފަހު ގެންދިޔައީ 27-21 އިންނެވެ. އެއަށްފަހު، ތިންވަނަ ކުއާޓާ ފެށިގެންވެސް ފްރާންސްގެ ނިކޮލަސް ބެޓުމް ކާމިޔާބުކުރި ޕޮއިންޓްތަކާއެކު އެ ޓީމުން 10 ޕޮއިންޓުގެ ލީޑެއްނެގިއެވެ.\nނަމަވެސް، އޭގެފަހުން އެމެރިކާގެ ޝޫޓިން ގާޑް، ޑޮނަވަން މިޗޭލް ކާމިޔާބުކުރި 12 ޕޮއިންޓާއެކު މި ކުއާޓާ އެ ޓީމުން ނިންމާލީ 66-63 އިން ކުރީގައި އޮވެގެންނެވެ. އެމެރިކާ އިން ފަހު ކުއާޓާ ފެށިގެންވެސް ހަތް ޕޮއިންޓްގެ ލީޑެއްގައި އޮއްވާ، އެ ޓީމަށް މި ކުއާޓާގައި ލިބުނު ފްރީ ތްރޯ ތަކުގެ ބޭނުންނުހިފުމުގެ ނަތީޖާއެއްގެ ގޮތުން، ފްރާންސުން އަނބުރާ ލީޑް އަތުލުމަށްފަހު ނިންމާލީ 26-13 އިންނެވެ.\nފްރާންސް މޮޅު ކޮށްދިނުމުގައި އިސްދައުރެއް އަދާކުރީ މި މެޗުގެ މޮޅު ކުޅުންތެރިޔާގެ މަގާމު ހޯދި އެމެރިކާގެ އެންބީއޭގައި ކުޅެމުން އަންނަ ސެންޓާ ރުޑީ ގޯބެއާ އެވެ. އޭނާ ވަނީ 21 ޕޮއިންޓާއެކު 16 ރީބައުންޑް ނަގާފައެވެ. ދެން އެ ޓީމުން އެންމެ ރަނގަޅަށް ކުޅުނީ 22 ޕޮއިންޓް ހަމަކުރި ޝޫޓިން ގާޑް އިވާން ފޯނިއާ އެވެ. މީގެއިތުރުން، 18 ޕޮއިންޓް ހޯދި ނަންޑޯ ޑެ ކޯލޯގެ ކުޅުންވެސް ފާހަގަކޮށްލެވެއެވެ.\nއެމެރިކާގެ ކުޅުންތެރިންގެ ތެރެއިން، ޑޮނަވަން ފިޔަވާ އިތުރު ކުޅުންތެރިއަކަށް ރަނގަޅު ކުޅުމެއް ދެއްކިފައެއްނުވެއެވެ. އޭނާ ވަނީ 29 ޕޮއިންޓާއެކު ހަ ރީބައުންޑް ނަގާފައެވެ. އާއްމުކޮށް މޮޅު ކުޅުމެއް ދައްކަމުން އަންނަ ޕޮއިންޓް ގާޑް، ކެމްބާ ވޯކާ އަށް ހަމަކުރެވުނީ 10 ޕޮއިންޓެވެ.\nމެޗަށްފަހު ވާހަކަ ދައްކަމުން ފްރާންސްގެ ގޯބެއާ ބުނީ މިއީ ކެރިއަރުގައި މިހާތަނަށް ހޯދުނު އެންމެ ބޮޑު މޮޅުގެ އިތުރުން އެ ގައުމުގެ ބާސްކެޓްބޯޅަ ތާރީޚުގައިވެސް ފާހަގަކޮށްލެވޭ ކާމިޔާބީއެއް ކަމަށާއި، އެހެންނަމަވެސް ޓާގެޓަކީ މުބާރާތް ކާމިޔާބުކުރުން ކަމަށެވެ.\nއެމެރިކާގެ ކޯޗު ގްރެގް ޕޮޕޮވިޗް ބުނީ ބަލިވުމުން ވަރަށް ބޮޑަށް ދެރަވާ ކަމަށާއި، ދިރިއުޅުމުގައި މިކަހަލަ ދުވަސް ވެސް އަންނާނެ ކަމަށެވެ.\nމި މުބާރާތުގައި އިއްޔެ އާއި އޭގެ ކުރީ ދުވަހު ކުޅެވުނު މެޗުތަކަށްފަހު ސެމީން ޖާގަ ހޯދާފައިވަނީ، ފްރާންސްގެ އިތުރުން އާޖެންޓީނާ އާއި ސްޕެއިން އަދި އޮސްޓްރޭލިއާ އެވެ.\nގަދަފަދަ ސާބިއާ އަތުން 97-87 އިން ކުރިހޯދައިގެން އާޖެންޓީނާ ސެމީ އަށް ދަތުރުކުރިއިރު، މުބާރާތުގެ ފޭވަރިޓެއްކަމަށްވާ ސްޕެއިނުން ވަނީ 90-78 އިން ޕޯލެންޑް ބަލިކޮށްފައެވެ. އަދި ޗެކް ރިޕަބްލިކް އަތުން އޮސްޓްރޭލިއާ މޮޅުވީ 82-70 އިންނެވެ.


SunOnline: BREAKING:2aharu nuvaa kujja Rape kuri massalaigai Kaafa aai muni kaafa ah dhuava koffi\nދެއަހަރު ނުވާ ކުއްޖާ ރޭޕް ކުރި މައްސަލައިގައި ކާފައާއި މުނިކާފައަށް ދައުވާ ކޮށްފި\nމުހައްމަދު މުޒައްޔިން ނާޒިމް 13 Feb 2020, 19:44\nދެއަހަރު ކުއްޖާ ރޭޕް ކުރި ކަމަށް ތުހުމަތު ކުރެވޭ ކާފަ އާއި މުނި ކާފަ ---\nގއ. ކަނޑުހުޅުދޫގައި އުމުރުން ދެއަހަރު ނުވާ ކުޑަ ކުއްޖާ ރޭޕް ކުރި މައްސަލައިގައި ތުހުމަތުމަތު ކުރެވޭ، އެ ކުއްޖާގެ ކާފަ އާއި މުނި ކާފައަށް ދައުވާ ކޮށްފި އެވެ.\nޕްރޮސިކިއުޓާ ޖެނެރަލް، ހުސެއިން ޝަމީމް މިއަދު ކުރެއްވި ޓްވީޓެއްގައި ވިދާޅުވީ، އެ މައްސަލައިގައި ގއ. ކަނޑުހުޅުދޫ، ރިހިވެލި، އިބްރާހީމް ދީދީ، 62، އާއި ގއ. ކަނޑުހުޅުދޫ، އަންނާރުމާގެ، ހަސަން މޫސާދީދީ، 82، ގެ މައްޗަށް، ދައުވާ ކުރުމަށް މިއަދު ކްރިމިނަލް ކޯޓަށް ހުށަހަޅާފައިވާ ކަމަށެވެ.\nއެ ދެމީހުންގެ މައްޗަށް ކުރަނީ، އާއިލާގެ މެންބަރަކު އެ އާއިލާގެ ކުޑަކުއްޖަކާއެކު ޖިންސީ އަމަލެއް ހިންގުމުގެ ކުށުގެ ދައުވާ ކަމަށް ވެސް އޭނާ ވިދާޅުވި އެވެ.\nމި މައްސަލައިގައި އެ ކުޑަ ކުއްޖާގެ ބައްޕަވެސް ހައްޔަރު ކުރި އެވެ. ނަމަވެސް އޭނާގެ މައްޗަށް ދައުވާ ކުރި ކަމަށް އަދި މިހާތަނަށް ޕީޖީންވެސް އަދި ފުލުހުންވެސް ހާމައެއް ނުކުރެ އެވެ.\nއެ ކުއްޖާގެ ބައްޕަގެ މައްޗަށް ކުރާ ތުހުމަތަކީ ޖިންސީ ގޯނާ ކުރިކަން އެނގިހުރެ އެ މައުލޫމާތު ފުލުހުންނަށް ރިޕޯޓް ނުކުރި ކަމުގެ ތުހުމަތާއި ކުޑަކުއްޖަކު ބެލުމުގައި އިހުމާލުވި ކަމުގެ ތުހުމަތެވެ.\nއެ ތިން މީހުންގެ ބަންދަށްވެސް މިމަހު ކުރީކޮޅު ވަނީ 15 ދުވަސް ޖަހާފަ އެވެ.\nމި މައްސަލައާ ގުޅިގެން ފުލުހުންނާއި ޖެންޑާ މިނިސްޓްރީން މީގެ ކުރިން ބޭއްވި ނޫސްވެރިންގެ ބައްދަލުުވުމުގައި ފުލުހުން ބުނެފައިވަނީ ކުއްޖާއާ ބެހުނު ކަމުގެ ތުހުމަތު އެންމެ ބޮޑަށް ކުރެވެނީ ކުއްޖާގެ ކާފަ އާއި މުނި ކާފައަށެވެެ. އަދި ބައްޕަގެ މައްޗަށް ކުރެވެނީ އިހުމާލުވިކަމުގެ ތުހުމަތެވެ.\nމި މައްސަލައިގައި ހިމެނޭ މުނި ކާފަގެ މައްޗަށް ވަނީ، އެހެން ކުޑަ ކުއްޖަކަށް 2018 ވަނަ އަހަރު ތެރޭ ޖިންސީ ގޯނާ ކުރި މައްސަލައެއްގައި ވެސް ދައުވާ އުފުލައިފަ އެވެ. އެ މައްސަލަ ނުހިނގާތާ ދެއަހަރުވީ އިރު، އޭނާ މިނިވަންވެފައި ހުރުމުން އަނިޔާ ލިބުނު އާއިލާއިން ކަންބޮޑުވުން ފާޅުކުރި އެވެ. އަދި އެ މައްސަލައިގައި ޝަރީއަތް ކުރިއަށް ނުދިޔައީ، އޭރު އެ ކޯޓުގެ މެޖިސްޓްރޭޓަކަށް ހުންނެވި އަދި މިހާރު ސަސްޕެންޑްކޮށްފައިވާ ހަސަން ދީދީގެ ސަބަބުން ކަމަށް އެ އާއިލާއިިން ތުހުމަތު ކުރެ އެވެ.\nމައްސަލައިގައި ހައްޔަރުކޮށްފައިވާ ކާފަ އަކީ އެ ރަށު މިސްކިތު މުދިމެވެ. އޭނާގެ މުދިންކަމުގެ ހުއްދަ ވެސް ވަނީ ސަސްޕެންޑްކޮށްފަ އެވެ. އަދި ހައްޔަރު ކުރި ކުއްޖާގެ ބައްޕަ އަކީ މަސްތުވާތަކެތީކެ ރިކޯޑް އޮންނަ މީހެއް ކަމަށް އެރަށު މީހުން ބުނެ އެވެ.\n"ސަން"އިން އެ ރަށަށް ކުރި ދަތުރުގައި އެމީހުން ދިރިއުޅެމުން އައި އަންނާރުމާ ގޭގެ ކައިރި، އަވަށްޓެރިން ބުނި ގޮތުގައި، މިކަމުގައި ކުއްޖާގެ މަންމަގެ އިހުމާލުވެސް އެބައޮތެވެ. އެކަން ހިނގަނީ މަންމައަށްވެސް އެނގިގެން ކަމަށް އަވައްޓެރިން ތުހުމަތު ކުރެ އެވެ. އަދި މި މައްސަލައިގައި ހައްޔަރު ކުރި މުނިކާފަ ނިސްބަތްވަނީ ނުފޫޒު ގަދަ އާއިލާއަކުންވުމުން އޭނާއާ ގުޅޭ ގޮތުން ހުށަހެޅޭ އެއްވެސް މައްސަލައެއް މުއައްސަސާއަކުން ނުބެލޭ ކަމަށް އެ މީހުން ބުނެފައިވެ އެވެ.\nގައްދޫ ކައުންސިލް ރައީސްގެ އަޑުއެހުމެއް ނުބާއްވާތާ ދެ މަސް\nކޯޗް އާސިފްގެ އަޑުއެހުންތައް އިއްޔެވެސް ކުރިއަށްނުގެންދެވޭ\nޖިންސީ ގޯނާކުރި ކަމަށް ބުނާ ޓީޗަރު ސަސްޕެންޑުކޮށްފި